title: Joanna Hoffman

text: Joanna Hoffman on yhdysvaltalainen ohjelmistosuunnittelija. Hän työskenteli Apple Computerin Macintosh-projektin parissa 1980-luvun alussa. Ennen Applea Hoffman työskenteli fyysikkona ja arkeologina.


title: Joanna Hoffman

text: Jef Raskin palkkasi Hoffmanin Macintosh-projektin viidenneksi jäseneksi syyskuussa 1980. Projektissa Hoffman työskenteli teknisenä markkinointiasiantuntijana. Hän kirjoitti Macintoshin ikkunointirajapinnan ensimmäisen dokumentaation kolmannen osapuolen ohjelmistokehittäjiä varten. Työ oli erityisen merkittävä siksi, että ennen graafisen käyttöliittymän sisältäviä käyttöjärjestelmiä ohjelmistokehittäjät rakensivat itse sovelluksiinsa käyttöliittymät. System 1.0:n myötä käyttöjärjestelmä tarjosi kirjastot graafista käyttöliittymää varten, joten rajapinnan dokumentointi oli tärkeää sovellusten kehittämiseksi.


title: Joanna Hoffman

text: Hoffman ideoi Apple University Consortium -ohjelman perustamisen, jolla myytiin Macintosheja edulliseen hintaan yliopistoille ja korkeakouluille.


title: Joanna Hoffman

text: Vuonna 2015 ensi-iltansa saaneessa elokuvassa "Steve Jobs" Hoffmania näytteli Kate Winslet.


title: Harar

text: Harar on kaupunki itäisessä Etiopiassa. Se on Hararin osavaltion pääkaupunki. Vuonna 2012 siellä oli 110 457 asukasta. Harar sijaitsee 1 885 metrin korkeudessa ja noin 500 kilometrin päässä maan pääkaupungista Addis Abebasta.


title: Harar

text: Harar on ollut jo vuosisatojen ajan merkittävä kauppakeskus. Se on yhdistetty kauppareittien avulla muuhun Etiopiaan ja Afrikan sarveen sekä Arabian niemimaahan.


title: Harar

text: Vuonna 2006 Harar valittiin UNESCOn maailmanperintöluetteloon. Kaupunkia pidetään islamin "neljänneksi pyhimpänä kaupunkina" ja siellä sijaitsee 82 moskeijaa, joista vanhimmat 900-luvulta, sekä 102 pyhäkköä .


title: Harar

text: Hararin asukkaat edustavat useita etnisiä ryhmiä, kuten amharoita, oromoita, somaleita, gurageja ja tigrejä, sekä muslimeja että kristittyjä. Kaupungin muurien sisäpuolella asuvasta väestöstä suurin osa on kuitenkin syntyperäisiä harareja. He puhuvat seemiläistä hararin kieltä, ja periytyvät mahdollisesti Aksumin valtakunnan sotilaallisen tukikohdan asukkaista.


title: Tšerkasy

text: Tšerkasy () on kaupunki Keski-Ukrainassa Dneprin länsirannalla, noin kaksisataa kilometriä Kiovasta etelään. Se on Tšerkasyn alueen hallinnollinen keskus. Vuonna 2013 siellä oli runsas 285 000 asukasta.


title: Tšerkasy

text: Rautatie Moskovasta Odessaan kulkee Tšerkasyn kautta ja ylittää siellä Dneprjoen 12 km pitkää yhdistettyä rautatie- ja maantiesiltaa pitkin.


title: Tšerkasy

text: Tšerkasyssa on Bohdan H'melnytskyn kansallinen yliopisto ja Tšerkasyn valtion teknillinen yliopisto.


title: Tšernihiv

text: Tšernihiv (, , "Tšernigov") on vanha kaupunki pohjoisessa Ukrainassa. Vuonna 2012 siellä asui runsas 250 000 asukasta. Se on Tšernihivin alueen hallinnollinen keskus ja sijaitsee Dneprin merkittävän sivuhaaran Desnan varrella.


title: Tšernihiv

text: Paikkakunnan sijainti vesireitin varrella näkyy kaupungin asutushistoriassa. Nykyisen Dneprin ja Desnan varrella liikkui metsästäjiä pian edellisen jääkauden mannerjään vetäytymisen jälkeen. Myöhäispaleoliittisen kauden Kostjonkin kulttuuri kattoi Desnan jokivarren. Nykyisen Tšernihivin alueelta on löydetty asutuksen jälkiä sekä nuoremmalta kivikaudelta, että pronssikaudelta.


title: Tšernihiv

text: Myös Ukrainan historiallisella ajalla kaupunki on merkittävä. Vanhimmat kronikkamaininnat Tšernihivistä ovat vuodelta 907, mutta paikkakunnan katsotaan olleen itäslaavilaisten heimojen asuttama jo satoja vuosia aiemmin. Nämä heimot sulautuivat osaksi Kiovan Rusjia. 1100-1300-luvuilla kaupunki oli vauraan Tšernihivin ruhtinaskunnan keskus. Tämän ruhtinaskunnan 1. hallitsija Mstislav oli Vladimir Suuren poika.


title: Tšernihiv

text: Kaupungissa on useita vanhoja luostareita ja vauraita kirkkoja eri vuosisadoilta.


title: Tšernihiv

text: Tšernihivin rautatieasema on merkittävä solmukohta Valko-Venäjältä ja Venäjältä tulevalle rautatieliikenteelle. Valtatie M01 ohittaa kaupungin länsipuolelta, ja tuo osana Pietarista Kiovaan ja edelleen Mustallemerelle johtavaa eurooppatietä sujuvat maantieyhteydet lähiseudun metropoleihin. Desna-joen varrella on kaupungin jokisatama.


title: Eco (valuutta)

text: Eco on suunnitteilla oleva eräiden Länsi-Afrikan talousyhteisön (ECOWAS) jäsenvaltioiden rahayksikkö. Viisi maata, Gambia, Ghana, Nigeria, Sierra Leone ja Guinea ovat muodostaneet West African Monetary Zonen (WAMZ), joiden lisäksi myös Liberia saattaa liittyä mukaan yhteisvaluuttaan. Lopullisena tarkoituksena on yhdistää eco ja CFA-frangit ja siten luoda yhteisvaluutta kaikille läntisen ja keskisen Afrikan maille.


title: Eco (valuutta)

text: Valuutan käyttöönottoa valmistelee West African Monetary Institute, joka sijaitsee Accrassa Ghanassa. Eco-valuutta on pitänyt ottaa käyttöön jo useita kertoja, mutta sen käyttöönottoa on lykätty useita kertoja. Viimeksi vuonna 2009 ECOWAS asetti tavoitteeksi, että Eco pitäisi saada käyttöön vuoteen 2020 mennessä. Helmikuussa 2018 ECOWAS vahvisti aikomuksensa käynnistää prosessi uudelleen vuonna 2020, mikä on ehdottomasti mahdotonta, joten se on aikomus julistaa aikomustaan. Taloustieteilijä Jean Joseph Boillotin mukaan helmikuun 23. päivänä 2018 ei ole vielä tehty merkittävää työtä tämän toteutuksen teknisistä näkökohdista yliopistotasolla tai valtion tasolla. Uusi valuutta (jonka nimi ei välttämättä ole ympäristöystävällinen) olisi paljon vakaampi kuin CFA, mutta rahallinen epävakaus on tuhoisaa taloudelle. Mutta tämä vakaus on isku, julkisten alijäämien rajoittaminen, joka hillitsee valtion investointien mahdollisuuksia. Tämä tasapaino löytyy Euroopan unionin avusta, joka on keskeinen osa laajentumista koskevista pohdinnoista ja CFA: n mahdollisesta uudistuksesta ja yhteisestä rahasta 80-luvulta alkaen toteutettavaan hankkeeseen. koko Länsi-Afrikka (laajennettu CFA-frangia tai muu valuutta).


title: Alanko

text: Alanko tarkoittaa maantieteessä laajaa aluetta, joka pinnanmuodostuksesta riippumatta on muuta maan pinnan korkeutta alempana, 0–200 metriä merenpinnan yläpuolella.


title: Alanko

text: Suomen pinta-alasta 80 prosenttia on määriteltävissä alangoksi. Tanska on korkeimmillaan 170 metriä merenpintaa ylempänä ja siten kokonaan alankoa.


title: Tšernivtsi

text: Tšernivtsi (, , , , puol. Czerniowce, jidd. Tšernovits) on kaupunki läntisessä Ukrainassa Prutjoen varrella Karpaattien juurella.


title: Tšernivtsi

text: Vuonna 2012 siellä oli noin 255 000 asukasta, joista 80 % ukrainalaisia, 11 % venäläisiä ja 4 % romanialaisia. Se on Tšernivtsin alueen hallinnollinen keskus.


title: Tšernivtsi

text: Kaupunki on yksi Ukrainan sisämaan vanhimpia. Arkeologisissa tutkimuksissa löydetty asutus on perustettu 1100-luvun jälkipuoliskolla. Kirjalliset lähteet mainitsevat sen kaupunkina vuonna 1408, mutta Moldavia oli saanut sen valtaansa jo 1300-luvun puolivälissä. Tšernivtsi on kuulunut vuosisatojen varrella myös turkkilaisille, Itävaltaan (1775–) ja Itävalta-Unkariin, Romaniaan (1918–), Neuvostoliittoon (1940–), uudelleen Romaniaan ja Neuvostoliittoon ja vuodesta 1991 itsenäiseen Ukrainaan.


title: Tšernivtsi

text: Tšernivtsi on maantie- ja rautatieliikenteen risteyspaikka. Yliopisto on perustettu 1875. Lisäksi kaupungissa on 1200-luvun linnoitus, 1600-luvun puinen kirkko ja 1800-luvun tuomiokirkko. Kaupungissa on elintarvike-, tekstiili- ja puunjalostusteollisuutta. Bukovinan lääketieteellinen valtionyliopisto sijaitsee myös kaupungissa.


title: Durmitorin kansallispuisto

text: Durmitorin kansallispuisto sijaitsee Montenegrossa. Kansallispuisto perustettiin vuonna 1952. Kansallispuiston pinta-ala on 390 neliökilometriä ja korkein huippu, Bobotov kuk, kohoaa 2 522 metrin korkeuteen. Tarajoen laakso on Euroopan syvin kanjoni.


title: Durmitorin kansallispuisto

text: Durmitorin kansallispuisto sijaitsee Dinaarisilla Alpeilla 450–2522 metrin korkeudessa lähellä Välimeren ja Tonavan välistä vedenjakajaa. Durmitorin massiivin huipuista 48 yltää 2 000 metriin. Niistä korkein on 2 522 metrin korkuinen Bobotov Kuk.


title: Durmitorin kansallispuisto

text: Kansallispuiston maisemia hallitsevat kalkkikivimuodostelmat, jotka ovat peräisin keski- ja myöhäistriaskaudelta sekä myöhäisjura- ja myöhäisliitukausilta. Jää ja vesi on kaivertanut kalkkikiveen erilaisia muodostelmia. Tarajoen kanjoni on Euroopan syvin. Joki virtaa 60 kilometrin ajan jopa 1 300 metriä syvässä kanjonissa.


title: Durmitorin kansallispuisto

text: Kansallispuistossa on 18 jäätikköjärveä, joista suurin on Crno jezero, ”Mustajärvi”. Osa järvistä laskee vetensä maanalaisiin luoliin, joista suurin on 897 metriä syvä.


title: Durmitorin kansallispuisto

text: Kansallispuiston ilmasto vaihtelee laaksojen välimerellisestä ylätasankojen viileään ilmastoon.


title: Durmitorin kansallispuisto

text: Durmitorin kansallispuistosta on löydetty noin 700 kasvilajia. Kasvillisuus vaihtelee laaksojen ainavihannoista metsistä, välimerellisiin havumetsiin, alpiinisiin metsiin ja soihin sekä alppiniittyihin.


title: Durmitorin kansallispuisto

text: Kansallispuiston metsien nisäkkäisiin kuuluvat karhu, saukko, villisika, villikissa ja gemssi. Birdlife Internationalin mukaan puistossa elää 130 lintulajeja. Niihin kuuluvat maakotka, käärmekotka, muuttohaukka, mehiläishaukka, kivikkopyy, metso ja teeri.


title: Durmitorin kansallispuisto

text: Puiston vesissä elää useita lohikaloja, kuten tonavanjokilohi, purotaimen, puronieriä ja harjus.


title: Durmitorin kansallispuisto

text: Kansallispuiston alueella elää noin 1 500 ihmistä, joista suurin osa saa elantonsa maanviljelystä ja paimentamisesta. Suurinta osaa korkeimmista niityistä paimentaa kesäisin lampaita ja karjaa. Puiston itärajalla on Žabljakin kylä, jossa on noin 2 000 asukasta.


title: Durmitorin kansallispuisto

text: Kansallispuisto perustettiin 1952, mutta aluetta on suojeltu jo vuodesta 1907, jolloin Crno jezero -järvi suojeltiin.


title: Durmitorin kansallispuisto

text: Kansainvälistä tunnustusta sille tuli 1976, jolloin Tarajoen laakso listattiin Unescon biosfäärialueeksi. Maailmanperintöluetteloon se otettiin 1980.


title: Tara (Montenegro)

text: Tara on joki Montenegrossa. Se muodostuu Dinaarisilla Alpeilla Ospanica- ja Veruša-jokien yhdistyessä. Tara virtaa 144 kilometriä pohjoiseen ja lähellä Bosnia ja Hertsegovinan rajaa yhdistyy Pivan kanssa muodostaen Drinan.


title: Tara (Montenegro)

text: Tara-joki on leikannut vuoriseudulle 78 kilometriä pitkän ja jopa 1300 metriä syvän kanjonin, joka on maailman toiseksi suurin heti Yhdysvaltojen Grand Canyonin jälkeen. Rotko sijaitsee UNESCOn maailmanperintökohteen Durmitorin kansallispuiston alueella.


title: Tara (Montenegro)

text: Bosnian ja Montenegron hallitukset ovat suunnitelleet rotkon täyttämistä vedellä rakennuttamalla Drinaan vesivoimalan. Vuonna 2005 he kuitenkin hylkäsivät suunnitelmansa useiden rotkon säilyttämisen puolestapuhujien onnistuneiden vastalauseiden ansiosta.


title: Above & Beyond

text: Above & Beyond on Paavo Siljamäen, Jono Grantin ja Tony McGuinnessin muodostama trance-yhtye, jonka musiikkilajeina ovat lähinnä progressiivinen trance, uplifting trance ja vokaalitrance. Siljamäki ja Grant omistavat lisäksi Anjunabeats-levy-yhtiön.


title: Above & Beyond

text: Above & Beyondin ensimmäisiä näkyviä projekteja oli remix Chakran kappaleesta Home. Tämä klubilistojen kärkeen noussut kappale nostatti kolmikon maineeseen ja poiki heille uusia tarjouksia. Yksi tarjouksista tuli Madonnalta, joka halusi Above & Beyondin tekevän remixin kappaleestaan What it Feels Like for a Girl. Madonna-projektin lisäksi Above & Beyond on miksannut kappaleita mm. J-pop-tähti Ayumi Hamasakille. Kolmikko on tehnyt yhteistyötä myös Faithlessin Zoe Johnstonin kanssa kappaleessa No One On Earth.


title: Above & Beyond

text: Vuosien mittaan Above & Beyondin suosio on kasvanut kasvamistaan, ja heidän kappaleitaan soittavat vakioseteissään ympäri maailman mm. Tiësto, Armin van Buuren ja Paul van Dyk.


title: Above & Beyond

text: Vuonna 2006 kolmikko julkaisi debyyttialbuminsa Tri-Staten. Levy sai jälleen mahtavan vastaanoton, ja The Sun kehui sitä jopa omaperäisimmäksi trance-levyksi vuosiin. Heidän seuraava albuminsa, Group Therapy, julkaistiin vuonna 2011 ja uusin on vuonna 2015 ilmestynyt We Are All We Need.


title: Above & Beyond

text: Above & Beyond rankattiin DJ mag’s Top 100 DJ’s poll-kyselyssä vuonna 2011 viidenneksi ja 2012 kahdeksanneksi. Kyselyä pidetään tanssimusiikin yhtenä tärkeimmistä listauksista, jossa ihmiset ympäri maailman voivat äänestää suosikki-DJ:tään.


title: Above & Beyond

text: Above & Beyond lähettää lisäksi viikoittaista Group Therapy Radio-ohjelmaa (tunnettiin aikaisemmin nimellä Trance Around The World), jota voi kuunnella eri radioasemilta eri puolella maailmaa, sekä internetissä. Radio-ohjelman jaksoja saa myös ladattua podcastinä iTunesissa, sekä kuunnella Group Therapy Radion omilta sivuilta.


title: Above & Beyond

text: Suomessa Above & Beyond on vieraillut useita kertoja mm. Tampereen Tivolissa 2011, Summer Sound Festivaleilla Helsingin Suvilahdessa 2011, sekä 2013 Summer Sound Festivaleilla Messukeskuksessa ja Provinssirokissa kesällä 2015. Viimeksi yhtye esiintyi Suomessa Helsingin Circuksessa, 16.12.2016.


title: Siperianmaaorava

text: Siperianmaaorava ("Tamias sibiricus") on maaoravien sukuun kuuluva jyrsijälaji. Se on sukunsa ainoa Amerikan mantereen ulkopuolella elävä laji.


title: Siperianmaaorava

text: Täysikasvuisen siperianmaaoravan ruumis on 13–16 senttimetriä pitkä, eli eläin on huomattavasti tavallista oravaa pienempi. Selässä sillä kulkee pituussuunnassa viisi tummanruskeaa raitaa, joiden välit ovat vaaleat tai ruosteenruskeat. Vatsapuolella on myös harmaata sekä hieman valkoista. Poskipussit ovat sisäiset ja tuuhea häntä on lähes ruumiin mittainen.


title: Siperianmaaorava

text: Siperianmaaoravan levinneisyys ulottuu Luoteis-Venäjältä Äänisen itäpuolelta tundran eteläpuoliseen Siperiaan, Japaniin ja Koreaan saakka. Laji on saattanut aiemmin elää myös Ruotsissa ja Suomessa. Kirjallisuudessa on mainittu havainnot Ruotsin Taalainmaalta 1700-luvun lopulta ja Suomen Pohjanmaalta ja Pohjois-Savosta 1800-luvun lopulta. Museonäytteitä tai muita varmoja todisteita ei kuitenkaan ole säilynyt.


title: Siperianmaaorava

text: Siperianmaaorava viihtyy taigametsissä, etenkin niiden hakkuualueilla, aroalueen metsäsaarekkeissa ja jokivarsien pensaikoissa. Se elää havu- ja sekametsissä, joiden ruohokasvillisuus on runsas.


title: Siperianmaaorava

text: Siperianmaaoravaa on alettu pitää myös lemmikkieläimenä.


title: Siperianmaaorava

text: Siperianmaaorava syö lähinnä havupuiden siemeniä, mutta se voi käyttää ravinnokseen myös lehtipuiden siemeniä ja pähkinöitä. Lemmikkinä orava syö suurin piirtein samaa ruokaa kuin esimerkiksi hamsterit, eli siemensekoitusta. Sille voi antaa myös pieniä määriä hedelmiä mutta ei liikaa, koska ne voivat aiheuttaa ruoansulatusongelmia ja kipuja.


title: Siperianmaaorava

text: Siperianmaaoravat saavuttavat sukukypsyyden 8–12 kuukauden ikäisinä, ja normaalisti ne saavat vain yhden poikueen vuodessa. Naaraalla on ensimmäinen kiimapäivä yleensä tammi-maaliskuun välisenä aikana. Se ilmoittaa kiimastaan korvia vihlovalla piipityksellä. Jos pariutumista ei tapahdu kiiman aikana, se uusiutuu 10 päivän kuluttua ensimmäisestä. Naaras kantaa noin kuukauden ajan ja synnyttää 1–13 poikasta, mutta useimmiten määrä on 2–5 poikasta.


title: Siperianmaaorava

text: Siperianmaaorava liikkuu päiväsaikaan. Se herää varhain aamusta ja touhuaa aktiivisesti koko päivän, jonka jälkeen se käpertyy pesäkoloonsa nukkumaan illalla kello kuuden ja kahdeksan välillä. Syksyllä talven lähestyessä siperianmaaorava alkaa kerätä talvivarastoja, ja iltojen pimetessä se nukkuu joka päivä hieman enemmän. Luonnossa se horrostaa koko talven eli viidestä kuuteen kuukautta. Lemmikki ei nuku talviunta lämmitetyissä huonetiloissa, sillä sen on välillä herättävä syömään talvivarastojaan.


title: Kamjanets-Podilskyi

text: Kamjanets-Podilskyi (, , ) on kaupunki Ukrainan länsiosassa Hmelnytskyin alueella. Kaupungin väkiluvuksi arvioitiin 102 743 (2013).


title: Kamjanets-Podilskyi

text: Kamjanets-Podilskyi on yksi Ukrainan vanhimmista kaupungeista. Siellä on 1500-luvulla rakennettu linnoitus, joka sijaitsee suuren luonnollisen rotkon laidalla. Kaupungissa järjestetään vuosittain kasakkakisat, joissa käy noin 140 000 matkailijaa. Niiden yhteydessä on kuumailmapalloilun Ukrainan-mestaruuskilpailu.


title: Kronometri

text: Kronometri on kello, jonka koneisto täyttää puolueettoman tutkimuslaitoksen testien perusteella käyntitarkkuudelle asetetut vähimmäisvaatimukset. Mekaanisen koneiston käyntitarkkuudelle asetettu vähimmäisvaatimus on −4...+6 sekuntia vuorokaudessa.


title: Kronometri

text: Ajan tarkka mittaaminen oli ensiarvoisen tärkeätä avomerenkulussa, jossa paikannus tapahtui mittaamalla tunnettujen tähtien korkeutta horisontista. Kun tähtien korkeus ja tarkka aika tunnettiin, sekstanttia käyttäen voitiin kohtalaisen luotettavasti määritellä sijainti ilman muita kiintopisteitä. Koska alusten liike merenkäynnissä aiheutti kellojen käyntiin merkittäviäkin poikkeamia, mittaustarkkuutta pyrittiin kehittämään kellojen käyntitarkkuutta parantamalla. Tarkkoja, merenkulkuun tarkoitettuja kelloja ryhdyttiin kutsumaan kronometreiksi.


title: Kronometri

text: Britannian hallitus lupasi 1700-luvun alussa 20 000 punnan palkkion sille, joka keksisi luotettavan keinon paikan määrittämiseksi merellä. Tämän palkinnon sai vasta vuonna 1759 John Harrison, joka kehitti tarpeeksi tarkan laivakronometrin. Hänen kronometrinsa nro 4 vietiin viideksi kuukaudeksi merelle, ja vielä sen jälkeenkin se poikkesi oikeasta ajasta vain 54 sekuntia.


title: Kronometri

text: Suomen tiettävästi ensimmäisen kronometrin valmisti Kokkolassa kelloseppä Antti Särkelä vuoden 1829 jälkeen.


title: Kronometri

text: Nykyään kronometriksi voidaan kutsua kelloa (sen tyyppiin katsomatta), jonka koneisto on läpäissyt puolueettoman sveitsiläisen laitoksen Contrôle Officiel Suisse des Chronomètresin (COSC) testin. Testaamatonta kelloa ei voida kutsua kronometriksi, vaikka koneisto ylittäisikin vaatimukset. Kerran annettu sertifikaatti on ikuinen, eli kelloa voidaan edelleen sanoa kronometriksi, vaikka se jostakin syystä ei enää täyttäisikään asetettuja vaatimuksia.


title: Kronometri

text: Jokainen koneisto testataan erikseen, ja hyväksytyt koneistot merkitään COSC:n antamalla todistusnumerolla. Näin ollen sertifikaatti on aina yksilöllinen eikä koneistotyyppikohtainen. Sertifikaattitodistusta ei tyypillisesti toimiteta kellon mukana, vaan todistuksesta kiinnostunut omistaja voi halutessaan tilata oman kellonsa sertifikaatin COSC:ltä.


title: Kronometri

text: Testi on alun perin suunniteltu siten, että testin läpäissyt kronometri olisi taatusti riittävän tarkka päivittäiseen käyttöön. Mekaanisen koneiston tarkkuutta mitataan 16 päivän ajan viidessä eri asennossa ja kolmessa eri lämpötilassa. Kellon käyntinopeuden ja sen variaation (vaihtelun) lisäksi mitataan lämpötilan ja asennon vaikutukset niihin. Tämä testi on standardoitu nimikkeellä ISO 3159.


title: Kronometri

text: Myös sähköisille kvartsikelloille on nykyään olemassa oma ja huomattavasti vaativampi versionsa testistä. Kvartsikellot testataan 20 päivän ajan vaihtelevissa lämpötiloissa ja magneettikentissä ja niille annetaan tuhansia voimakkaita tönäisyjä. Kvartsikelloja koskeva tarkkuusvaatimus on 0,07 sekuntia vuorokaudessa.


title: Kronometri

text: Käsityönä valmistettujen mekaanisten kellojen kohdalla sertifiointi on tärkeä tapa todistaa työn korkea laatu. Sertifikaatti osoittaa, että kyseessä on tarkka ajan mittaukseen tarkoitettu mittalaite. Laadukkaaseen kronometriin liittyy myös tietty status: se kertoo omistajansa kunnioittavan perinteistä käsityötä ja hienomekaanista osaamista.


title: Kronometri

text: Kvartsikellojen kohdalla sertifikaatin hyöty on kuitenkin kyseenalainen, koska tarkkuusrajalla ei tässä tapauksessa ole käytännön merkitystä. Mikä tahansa kvartsikello ylittää helposti mekaanisille kronometreille asetetut käytettävyyteen perustuvat rajat. Toisaalta erityisen suuresta tarkkuudesta kiinnostunut käyttäjä ei tyydy edes kvartsikronometriin.


title: Popliini

text: Popliini (ransk.) on tiukkaloiminen, tavallisesti merseroitu puuvillakangas (myös muita materiaaleja voidaan käyttää, kuten silkkiä tai villaa), jossa on hienoja ripsiraitoja. Popliinia valmistetaan ohuista keskipaksuihin laatuihin. Loimilankoja paksummasta kudelangasta muodostuu kankaan pintaan hentoja kohoraitoja - ripsiraitoja.


title: Popliini

text: Eripaksuisia popliinikankaita käytetään paidoissa, päällystakeissa, housuissa, jakuissa jne.


title: Kuohenmaa

text: Kuohenmaa on Kangasalan osa-alue, joka sijaitsee Kangasalla seututie 310 varrella lähellä Valkeakosken rajaa. Kuohenmaasta on matkaa Kangasalan keskustaan noin 20 kilometriä ja Valkeakosken keskustaan noin 15 kilometriä. Kuohenmaassa on lähes 200 asukasta. Kylälle on muuttanut paljon nuoria lapsiperheitä. Vakituisia asuntoja on hiukan alle 70. Kuohenmaalla toimii Kangasalan Kisan Kuohenmaan-Haapaniemen alaosasto, Kuohenmaan kyläyhdistys sekä Etelä-Kangasalan metsästysseura. Kuohenmaa valittiin Pirkanmaan vuoden kyläksi 2015. Kuohenmaalla on paljon kylätoimintaa ja talkootyötä. Kuohenmaalla sijaitsee Kuohenmaan vanha kyläkoulu, tanssilava ja Rissan laavu ja veneranta.


title: E Scow

text: E Scow on nopea Scow-luokan purjevene, kuin suuri kevytvene eli jolla. Vaikka jotkut Scow-purjehtijat Yhdysvalloissa pitävätkin E Scow -veneitä vielä nuorukaisena, alkoi E Scow-yksityyppiluokan toiminta jo 1900-luvun alussa Yhdysvaltojen järvialueilla. Luokkaliitto perustettiin 1924 ja samana vuonna järjestettiin ensimmäiset kilpailut. Ensimmäiset luokkamestaruuskilpailut järjestettiin 1954 ja vuoden 2006 luokkamestaruuskilpailuissa Minnesotassa Yhdysvalloissa oli jo 92 venettä. Ensimmäiset E Scowit tulivat Suomeen keväällä 2006. Tiettävästi joitain yksittäisiä veneitä on myös Ranskassa ja Sveitsissä. Suomessa veneluokan toimintaa hallinnoi ja kehittää Suomen Urheiluveneliitto ry.


title: E Scow

text:
Vene on Yhdysvalloissa vanha yksityyppiluokka, joten trimmiohjeita, vinkkejä, käytettyjä veneitä ja purjeita on hyvin saatavilla. E Scoweja valmistaa nykyisin Melges Boatworks Inc . Aiemmin niitä teki myös Johnson Boatworks -niminen veistämö, mutta se lopetti toimintansa ja myi koko irtaimistonsa Melgesille 1990-luvun lopulla.
Melges antaa tukea myös Johnsonin veneille ja vaikka luokka onkin konstruktioluokka, ovat luokan säännöt sen verran tiukat, että
veneiden valmistajien väliset erot olivat pieniä ja vauhtieroja ei tiedetä olevan kumpaankaan suuntaan.


title: E Scow

text: Luokkaan on tullut vuosien varrella hienoisia muutoksia ja veneen purjehdittavuutta on pyritty parantamaan. Silti vanhoillakin veneillä pystyy kilpailemaan jokseenkin tasaväkisesti uudempien veneiden kanssa. Yleinen mielipide on, että 1990-luvun veneet ovat pääsääntöisesti hyvässä kunnossa ja kilpailukykyisiä - ainakin seuratasolla kilpailtaessa. Veneeseen on tullut muun muassa seuraavia muutoksia: avoperä (sitlooda jatkuu perään asti), uudet peräsimet, ison ylin latta on läpilatta, takaharukset (barduunat) poistettu rikistä (saalingit taakse). Viimeisin muutosehdotus koskee nykyisen symmetrisen spinaakkerin muuttamista epäsymmetriseksi mastonhuippuspinaakkeriksi, mutta NCESAn jäsenet äänestivät muutoksen nurin.


title: E Scow

text: Vene on parhaimmillaan pienessä aallokossa tai täysin sileässä vedessä. Aivan avomerelle scoweilla ei kannata lähteä, koska käytännön raja aallonkorkeudessa on alle metri. Vene kiihtyy nopeasti ja huippunopeudet ovat yli 20 solmun luokkaa. Muista kevytveneistä poiketen sitä ajetaan jatkuvasti noin 20 asteen kallistuksessa suuren märkäpinnan ja kölien (kölejä on kaksi yhden sijasta) kallistuksen takia.


title: E Scow

text: Vene on kevyt ja kapea ja siksi se on helposti traileroitava ja laskettavissa vesille joko rampista tai nosturin avulla. Veneen kuljettamiseen riittää hyvin tavallinen henkilöauto. Trailerin ja veneen yhdistelmä on niin kevyt, että traileri on jarruton.


title: Antonio José de Sucre

text: Antonio José de Sucre (3. helmikuuta 1795 – 4. kesäkuuta 1830) oli eteläamerikkalainen itsenäisyystaistelija, yksi Simón Bolívarin lähimmistä ystävistä, kenraali ja valtiomies.


title: Antonio José de Sucre

text: Sucre syntyi rikkaaseen ja yläluokkaiseen perheeseen Cumanássa, joka oli osa Espanjan Nueva Granadan varakuningaskuntaa ja Venezuelan kenraalikapteenin alaisuudessa. Heinäkuussa 1810, kolme kuukautta Caracasin kapinan jälkeen, Sucre liittyi itsenäisyystaistelijoiden riveihin ja osoittautui osaavaksi komentajaksi; 1817 hänet ylennettiin everstiksi ja vuonna 1819 24-vuotiaana prikaatikenraaliksi. Boyacán taistelun jälkeen Bolívar otti hänet esikuntapäällikökseen.


title: Antonio José de Sucre

text: Bolívar nimitti hänet komentajaksi kampanjaan vapauttaa Quito ja Sucre sai ratkaisevan voiton Pichinchassa 24. toukokuuta 1822. Toisen merkittävän voittonsa hän sai Perussa 6. elokuuta 1824 Junínin taistelussa ja ratkaisevan voiton espanjalaisista ja vangitsi varakuningas José de la Sernan Ajacuchossa 9. joulukuuta 1824. Vangittu varakuningas allekirjoitti antautumisen ja espanjalaiset vetäytyivät, mikä antoi Perulle ja Alto Perúlle, josta perustettiin Bolivian, itsenäisyyden. Sucre sai voitostaan arvonimen "Gran Mariscal de Ayacucho", Suurmarsalkka Ayacucholainen, 29-vuotiaana. Pian voiton jälkeen Bolívar itse kirjoitti ylistävän lyhyen elämäkerran "Resumen Sucinto de la Vida del General Sucre" luutnantistaan.


title: Antonio José de Sucre

text: Sucre valittiin 1826 Bolivian presidentiksi, mutta hän pettyi pian politiikkaan. Vuonna 1828 suuri liike nousi Bolívaria, hänen seuraajiaan ja Bolívirin perustuslakia vastaan. Sucre erosi ja muutti Quitoon. Saman vuoden lopulla Suur-Kolumbian kongressi valitsi nimitti hänet puheenjohtajakseen tarkoituksena saada hänestä presidentti Bolívarin seuraajaksi. José Antonio Páezin johtaman komitean mukana hän matkusti Venezuelaan 1829 tukahduttamaan paikallista separatismia. Vaikea tehtävä vahvisti Sucren pettymystä Suur-Kolumbian politiikkaan.


title: Antonio José de Sucre

text: Alkuvuodesta 1830 Sucre sai tietää Bolívarin eronneen ja aikovan jättää maan. Tuolloin hän päätti palata Quitoon ja vetäytyä yksityisyyteen. Kuitenkin matkalla hänet ammuttiin väijyksistä lähellä Pastoa Etelä-Kolumbiassa 4. kesäkuuta 1830. Tekijöistä ja motiivista ei ole varmaa tietoa.


title: Antonio José de Sucre

text: Sucren mukaan on nimetty Sucren departementti Kolumbiassa ja Bolivian pääkaupunki Sucre. Ecuadorin entinen valuutta oli samanniminen ja hänen synnyinmaakuntansa Venezuelassa on nimetty hänen mukaansa. Myös latinalaisamerikkalaisten ALBA-maiden suunniteltu uusi valuutta on nimetty sucreksi.


title: Lahti Energia

text:
Lahti Energia Oy on lahtelainen energia-alan yritys.
Lahti Energian päätuotteita ovat sähkö, kaukolämpö ja kivihiilellä tuotettuina. Jakeluverkkoon kuuluu Lahden lisäksi Nastola ja Hollola sekä osin Iitti, Hämeenkoski ja Asikkala. Lahti Energia on Fennovoimaa suomalaisittain omistavan Voimaosakeyhtiö SF:n osakas.


title: Lahti Energia

text: Lahti Energia Oy luopui maakaasuliiketoiminnastaan 2018. Lahti Energian entisten noin kolmensadan maakaasuasiakkaan maakaasun jakelu siirtyi Auris Kaasunjakelu Oy:lle ja myynti Suomen Kaasuenergia Oy:lle.


title: Lahti Energia

text: Lahden kaupungin sähkölaitos perustettiin vuonna 1907. Ensimmäiset katuvalot syttyivät 8. joulukuuta. Kolme päivää myöhemmin yksityisasuntoihinkin oli sähköä saatavilla. Tasavirrasta vaihtovirtaan vaihdettiin 1922. Kaukolämmitys alkoi Lahdessa 1962.


title: Lahti Energia

text:
Tuulivoiman tuotanto alkoi vuonna 1999. Vuotta myöhemmin Salpakankaan Lämpö Oy sulautui Lahti Energia Oy:n kanssa.
Lahti Energialla on Lahden radiomäellä kahdessa kuuluisassa Lahden vertauskuvaksi muodostuneessa radiomastossa väriä illalla ja yöllä vaihtava valaistus sekä Pikku-Vesijärven lammella soivat vesiurut, joita soitetaan kesäisin.


title: Jarkko Sipilä

text: Jarkko Sipilä (s. 1964 Helsinki) on suomalainen dekkarikirjailija ja MTV:n rikostoimituksen päällikkö.


title: Jarkko Sipilä

text: Sipilä on käynyt Sanoman toimittajakoulun ja työskennellyt rikostoimittajana Helsingin Sanomissa vuosina 1991–1996 ja MTV3:ssa vuodesta 1996. Hän on myös opiskellut vuoden rakennustekniikkaa Teknillisessä korkeakoulussa.


title: Jarkko Sipilä

text: Kirjailijaksi Sipilä ryhtyi ystävänsä ja kollegansa Harri Nykäsen kehotuksesta. Nykäsen tavoin Sipilä on osuuskuntamuotoisen kustantamo Crime Timen perustajajäsen. Useimmissa hänen rikosromaaneissaan on päähenkilönä komisario Kari Takamäki ryhmineen. Sipilän esikoisteos "Koukku" julkaistiin vuonna 1996. Hän on julkaissut myös novellikokoelman "Kulmapubin koktaili". 1990-luvun puolivälissä Sipilä kirjoitti muutaman lyhyen rikoskuunnelman. Lisäksi hän on kirjoittanut pitkät kuunnelmat "Nimbus" ja "Kirottu Palosaari".


title: Jarkko Sipilä

text: MTV3 esitti 1. lokakuuta 2006 alkaen Sipilän kirjallisuuteen perustuvan televisiosarjan "Rikospoliisi ei laula". Sen ohjasi Jarmo Lampela, ja toisena käsikirjoittajana oli Sipilän ohella hänen ystävänsä, muun muassa Helsingin Sanomien toimittajana työskennellyt Jouni Mölsä. Ohjelman ensi-iltaa seurasi melkein miljoona suomalaista.


title: Jarkko Sipilä

text: Sipilä on toiminut Oikeustoimittajat ry:n puheenjohtajana. Vuonna 2004 sisäministeriön poliisiosasto myönsi Sipilälle poliisin ansioristin. Gummerus myönsi vuonna 2006 Sipilälle Kaarlen palkinnon. Suomen dekkariseura myönsi Sipilälle vuonna 2009 Vuoden Johtolanka -palkinnon.


title: Jarkko Sipilä

text: Sipilä on vuodesta 2014 lähtien ollut mukana MTV:n Vinkkimiehet-keskusteluohjelmassa.


title: Jarkko Sipilä

text: Helmikuussa 2017 alkoi MTV3-kanavalla Jarkko Sipilän ja Pekka Lehtisen rikos- ja oikeusalan ajankohtaisohjelma "Rikospaikka". "Rikospaikka" on jatkoa "Vinkkimiehet"-sarjalle.


title: Jarkko Sipilä

text: Sipilän perheeseen kuuluu vaimo ja kolme lasta. Hän harrastaa jalkapallo- ja jääkiekkovalmennusta. Sipilä oli itsekin lahjakas urheilija, sillä hän voitti koripallon SM-mitaleja juniorisarjoissa 1980-luvulla ja oli aktiviinen käsipalloilija 1990-luvulla.


title: Tasauspyörästö

text: Tasauspyörästö on autoissa ja muissa pyörillä liikkuvissa laitteissa voimansiirron osa, jonka tehtävänä on antaa yhtä paljon vääntöä kummallekin vetävälle pyörälle, vaikka ne pyörisivätkin eri nopeudella. Tasauspyörästöä tarvitaan siksi, että laitteen samalla akselilla olevat pyörät pyörivät kaarteessa eri nopeudella. Tavanomaisen tasauspyörästön heikkoutena on se, että jos yksi pyörä on liukkaalla ja toinen pitävällä pinnalla, niin vain liukkaalla oleva pyörä pyörii ja laite jää sutimaan paikalleen. Laitteissa, joissa tällainen ominaisuus häiritsee liikaa, kuten maastoautoissa, työkoneissa ja kilpa-autoissa, käytetään tasauspyörästön lukkoa tai luistonestoa.


title: Tasauspyörästö

text: Tasauspyörästö toimii siten, että molemmilla pyörillä on oma akselinsa, joiden sisemmät päät menevät pienten kartiopyörien kanssa hammaskosketuksessa olevien suurempien kartiopyörien sisään. Suoraan ajettaessa molemmat pyörät pyörivät samalla nopeudella, jolloin pienet kartiopyörät eivät pyöri akselillaan, vaan muodostavat ikään kuin kiinteän yhteyden akselien välille. Kaarrettaessa sisäkaarteen puoleisella pyörällä on lyhyempi matka kuljettavanaan kuin ulkokaarteen pyörällä, josta seuraa pyörimisnopeusero pyörien välille. Tällöin pienet kartiopyörät joutuvat pyörimään ja koska ne ovat hammaskosketuksessa kumpaisenkin akselin päissä olevien suurempien kartiopyörien kanssa, pyörittävät ne ulkokaarteen puolesta pyörää nopeammin.


title: Cumaná

text: Cumaná on Venezuelan Sucren osavaltion pääkaupunki. Se sijaitsee Cariaconlahdessa Manzanaresjoen suistossa. Se oli yksi ensimmäisistä kaupungeista, jonka espanjalaiset perustivat Etelä-Amerikan mantereelle.


title: Cumaná

text: Kaupungissa on vuoden 2011 väestönlaskennan mukaan 310 763 asukasta.


title: Cumaná

text:
Fransiskaanimunkit perustivat kaupungin vuonna 1515, mutta alueen alkuperäiset asukkaat tuhosivat sen useaan kertaan. Espanjalainen pappi Bartolomé de las Casas yritti perustaa seudulle vuonna 1520 kuninkaan myötävaikutuksella kristillisillä periaatteilla toimivan ihannesiirtokunnan, mutta yritys epäonnistui paikalla jo käyneiden espanjalaisten toiminnan vuoksi. Kaupungin tuon aikaisista vaiheista kertoo italialainen Girolamo Benzoni Milanese matkakirjassaan "La Historia del Mondo Nuovo". Girolamo Benzoni, joka vieraili Cumanássa kaksikymmentä vuotta Las Casasin epäonnistuneen yrityksen jälkeen, kertoo kokemuksistaan:
Vuonna 1521 Gonzalo de Ocampon retkikunta perusti kaupungin uudelleen nimellä "Nueva Toledo" ja 1523 kapteeni Jácome Castellónin johdolla "Nueva Córdoba". Kaupungin tuhosivat ajoittain intiaanit, maanjäristykset ja merirosvot. Vuonna 1569 se sai nimen "Cumaná", joka tarkoittaa alkuperäisasukkaiden kielellä meren ja maan liittoa. Kuningas Filip II antoi sille 2. kesäkuuta 1591 kaupunginoikeudet.


title: Cumaná

text: Maanjäristykset ovat tuhonneet kaupunkia 1766, 1797, 1853 ja 1929, mutta siellä on edelleen siirtomaa-ajan rakennuksia, kuten linnoitukset Castillo de San Antonio de la Eminencia ja Castillo de Santa Maria de la Cabeza, joka rakennettiin 1669. Museo del Marissa on näytteillä merenkäyntiin liittyvää esineistöä. Universidad de Orientella on toimintoja kaupungissa.


title: Euroopan liberaalinuoret

text: Euroopan liberaalinuoret () on liberaalien poliittisten nuorisojärjestöjen eurooppalainen katto-organisaatio. Järjestö perustettiin vuonna 1976 nimellä "Liberal and Radical Youth Movement of the European Community". Sillä on tällä hetkellä yli 200 000 jäsentä ympäri Eurooppaa.


title: Euroopan liberaalinuoret

text: LYMEC on Euroopan liberaalidemokraattisen puolueen virallinen nuorisojärjestö ja sillä on ELDR:n päättävissä elimissä äänioikeus. Järjestöllä on jäseniä miltei jokaisessa Euroopan maassa.


title: Euroopan liberaalinuoret

text: Alankomaat Espanja


title: Euroopan liberaalinuoret

text: Norja


title: Trypsiini

text: Trypsiini on entsyymi, joka aiheuttaa proteolyysiä eli pilkkoo valkuaisaineita eli proteiineja. Tällaisia valkuaisaineita pilkkovia entsyymejä kutsutaan proteaaseiksi.


title: Trypsiini

text: Trypsiini pilkkoo valkuaisaineita suhteellisen pieniksi peptideiksi. Se on spesifinen arginiini- ja lysiini-nimisten aminohappojen tähteiden viereisiin peptidisidoksiin.


title: Trypsiini

text: Haima erittää trypsiinin esiastetta trypsinogeenia. Trypsinogeeni on inaktiivista, mikä suojaa sitä erittäviä soluja proteolyysiltä. Trypsinogeeni muuttuu trypsiiniksi ohutsuolessa ohutsuolen tuottaman enteropeptidaasin vaikutuksesta.


title: Trypsiini

text: Veren trypsiinipitoisuuksia mitataan haimasairauksien diagnostiikassa. Esimerkiksi akuutin haimatulehduksen yhteydessä tavataan korkeita veren trypsiiniarvoja.


title: Trypsiini

text: Trypsiinin entsyymikoodi on EC 3.4.21.4 ja CAS-numero 9002-07-7. Trypsiinin kemiallinen kaava on CHOP ja sulamispiste 115 °C.


title: Vapaaottelu

text: Vapaaottelu eli Mixed Martial Arts (MMA) on yleisnimitys erilaisin säännöin kilpailtavalle täyskontakti-kamppailulajille, jossa on yhdistelty tekniikoita monista perinteisistä kamppailulajeista. Vapaaottelussa tavallista on, että säännöt sallivat monipuoliset pysty- ja mattotekniikat, iskut ja lukot. Ottelut käydään vapaaottelukehässä tai häkissä. Yleisesti ottaen selkein jako on amatööri- ja ammattilaisvapaaottelun välillä. Vapaaottelusta käytettyjä muita nimityksiä ovat "shootfighting, ultimate fighting, shooto, mixfight, pancrase, freefight, vale tudo, NHB (no holds barred)" ja "cage fighting".


title: Vapaaottelu

text: Nykyaikaisen vapaaottelun nousukausi länsimaissa alkoi 1990-luvun alussa. Perusteiltaan vastaavaa lajia, pankrationia, harjoitettiin kuitenkin jo antiikin ajan Kreikassa, missä se oli myös Olympian kisojen ohjelmassa. Pankration-perinnettä jatkettiin Rooman valtakunnassa, missä se muuttui luonteeltaan entistä raaemmaksi. Rooman luhistuttua vapaaottelu katosi Euroopasta vuosisadoiksi.


title: Vapaaottelu

text: Kiinassa nykyaikaisen tapaista vapaaotteluperinnettä ovat edustaneet kung fun tyylisuuntien edustajien kesken käydyt ottelut, samoin Japanissa erilaisten karatesuuntausten kesken on järjestetty otteluita. 1800-luvulla aloitettiin Euroopassa ammattilaispainijoiden väliset, säännöiltään varsin vapaamuotoiset ottelut.


title: Vapaaottelu

text: Brasiliassa paikallinen ju-jutsu kehittyi Gracie-perheen keskuudessa, ja 1900-luvulla Carlos Gracie ryhtyi järjestelemään haasteotteluita muiden kamppailulajien harjoittajia vastaan. 1930-luvulla Carlosin veli Helio voitti Brasilian silloisen nyrkkeilymestarin Antonio Portugalin alle puolessa minuutissa.


title: Vapaaottelu

text: Erilaisten kamppailutyylien yhdistelemistä kehitti ja toi suuren yleisön suosioon Bruce Lee 1960- ja 1970-lukujen vaihteen tienoilla. Leen mukaan paras ottelija on henkilö, joka osaa käyttää useita tyylejä. Vuonna 2004 UFC:n johtohahmo Dana White nimittikin Leetä vapaaottelun isähahmoksi. Japanissa vapaaotteluita ryhdyttiin järjestämään 1970-luvulla. Sittemmin perustettiin useita vapaaottelujärjestöitä, suurimpana Shooto vuonna 1985.


title: Vapaaottelu

text: Varsinaisen läpimurtonsa ammattilaisvapaaottelu teki vasta 1990-luvulla. Silloin Yhdysvalloissa järjestettiin Ultimate Fighting Championship -turnaus, jossa eri taistelulajien harjoittajat ottivat toisistaan mittaa. Tuolloin voiton vei Royce Gracie. Samoihin aikoihin Japanissa ryhdyttiin järjestämään K-1-otteluita. 2000-vuosikymmenen alkupuoliskolla suurin ammattilaispromootio oli vuonna 1997 perustettu PRIDE Fighting Championships, joka myytiin talousongelmien vuoksi UFC:n omistajayhtiölle Zuffalle vuonna 2007.


title: Vapaaottelu

text: Varsinaisena kamppailumuotona länsimainen vapaaottelu on varsin nuori. 1990-luvun alussa kilpailuissa nähtiin edustajia useista eri kamppailulajeista aina sumopainista potkunyrkkeilyyn. Alkuvaiheissa erilaiset mattokamppailuun perustuvien lajien kuten brasilialaisen jujutsun, vapaapainin ja kreikkalais-roomalaisen painin sekä japanilaisten painimuotojen tekniikat osoittautuivat tehokkaimmiksi. Erityisesti ottelijat, jotka kykenivät tehokkaasti yhdistämään lyönti- ja potkutekniikan maahanvienteihin ja lukkoihin olivat ylivoimaisia. Sittemmin laji on muuttunut suuresti noista ajoista asiantuntemuksen ja tietotaidon lisääntyessä. UFC:n kommentaattorina toimiva Joe Rogan on todennut kamppailulajien kehittyneen viimeisen kymmenen vuoden aikana enemmän kuin edeltäneen seitsemän sadan vuoden aikana. Nykyajan huippuvapaaottelijat eivät enää olekaan jonkin tietyn lajin harjoittajia, vaan tavoitteena on tehokkaimpien tekniikoiden hallitseminen sekä niiden tehokas yhdisteleminen.


title: Vapaaottelu

text: Vapaaottelun säännöt vaihtelevat edelleen jonkin verran. Eri organisaatioiden välillä on eroja mm. painoluokissa, sallituissa tekniikoissa sekä erien ja otteluiden kestossa. Jotkin organisaatiot, esimerkiksi Suomen Vapaaotteluliitto, sallivat myös ottelukohtaiset sopimukset joidenkin sääntökohtien voimassaolosta.


title: Vapaaottelu

text: Länsimaisen vapaaottelun sääntöjen kehityksen voidaan katsoa alkaneen vuonna 1993 "The Ultimate Fighting Championship"-tapahtumasta. Säännöt olivat tuolloin hyvin väljät; kukin osallistuja otteli useita otteluita yhden illan aikana käydyssä turnauksessa, ottelijoilla ei, nyrkkeilijä Art Jimmersonia lukuun ottamatta, ollut hanskoja, heitä ei ollut eroteltu painoluokkiin ja säännöt kielsivät vain puremisen sekä silmiin ja sukuelimiin kohdistuneet hyökkäykset.


title: Vapaaottelu

text: UFC:n alkuaikoina sääntöjen vähäisyys oli promootion markkinoinnin kulmakivi. Tämä kuitenkin toi sille huomattavasti negatiivista julkisuutta ja vaikeutti suhteita osavaltioiden urheilukomissioihin, jotka Yhdysvalloissa valvovat urheilutapahtumia. Taatakseen toimintamahdollisuutensa ja saadakseen vapaaottelulle tunnustusta todellisena urheilulajina, UFC kehitti sääntöjään edelleen, toimien samalla uranuurtajana koko lajille.


title: Vapaaottelu

text:
Suomessa vaikuttaa kaksi eri liittoa, Suomen vapaaotteluliitto ja Shooto Finland, joiden säännöt poikkeavat hieman toisistaan.
Suomen vapaaotteluliiton säännöt määrittelevät seuraavat yleiset ja luokkakohtaiset rikkeet:


title: Vapaaottelu

text: Yleiset rikkeet


title: Vapaaottelu

text: Ammattilaiset


title: Vapaaottelu

text: A -luokka


title: Vapaaottelu

text: Ottelukohtaisesti voidaan sopia kyynärpäällä ja kyynärvarrella suoritettavista iskuista päähän.


title: Vapaaottelu

text: B -luokka


title: Vapaaottelu

text: Amatöörit


title: Vapaaottelu

text: C -luokka


title: Vapaaottelu

text: D -luokka


title: Vapaaottelu

text: Ottelijat ottelevat yhdeksässä eri painoluokassa.


title: Moog Konttinen

text: Mauri ”Moog” Ilmari Konttinen (s. 9. joulukuuta 1950) on tamperelainen muusikko, joka on vaikuttanut muun muassa yhtyeissä Virtanen, Kontravirtanen, Kontra, Moog & Morkoonit, Kylmä Rinki, Moogetmoogs ja Moog in Bändi. Hänet tunnetaan erityisesti Kontran kappaleesta ”Jerry Cotton”. Muista sanoituksista mainittakoon ”Muumi Muumi” ja ”Ressu ja Punainen Paroni”, Moogetmoogsin ”Kolmen minuutin muna” sekä toisinaan virheellisesti Klamydian kappaleena mainittu ”Mun pippeli”.


title: Moog Konttinen

text: Konttinen on koulutukseltaan diplomi-insinööri ja on toiminut myös kääntäjänä, tietokirjailijana ja sarjakuvakäsikirjoittajana. Erityisesti hän on saanut kiitosta romaanien "Kellopeliappelsiini" ja "Lampaanköyrijä" suomentamisesta. Konttinen on yksi jalkapallojoukkue FC Pollan perustajista.


title: Moog Konttinen

text: Moog Konttinen suomentajana, ellei toisin mainita.


title: Hans Laine

text: Hans Laine (25. huhtikuuta 1945 Helsinki – 30. toukokuuta 1970 Adenau, Länsi-Saksa) oli suomalainen autourheilija, joka sai surmansa Nürburgringin moottoriradalla harjoitusajoissa.


title: Hans Laine

text: Hans Laine aloitti autourheilu-uransa ralliautoilun parissa. Kansainvälistäkin mainetta hän alkoi saavuttaa kun osallistui setänsä Henryn kanssa Akropolis-ralliin vuonna 1967, sijoittuen seitsemänneksi. Vuoden 1969 Jyväskylän suurajoissa hän johti rallia, Hannu Mikkolan ollessa toisena, ennen keskeytystään vaihteistovian vuoksi. Samana vuonna Laine osallistui ensimmäistä kertaa urheiluautojen sarjaan Nürburgringillä Porsche 906-autolla yhdessä ruotsalaisen Sten Axelssonin kanssa.


title: Hans Laine

text: Vuonna 1970 Laine liittyi Antti Aarnio-Wihurin omistamaan AAW-kilpatalliin, jonka kalustoksi oli hankittu Porsche 908/2-urheiluauto. Hans Laineen kumppanina ajoi hollantilainen Gijs van Lennep. Pari saavutti heti kauden alussa menestystä Isossa-Britanniassa BOAC 500-kilpailussa Brands Hatchissa vaikeissa olosuhteissa. Parin menestyksekäs kausi sai jatkoa Italian Targa Florio-kilpailussa, jossa he sijoittuivat neljänneksi Porsche 908-autolla.


title: Hans Laine

text: AAW-talli ilmoitti Nürburgringin ADAC 1000 km kilpailuun kaksi autoa, Porsche 917:n, jonka kuljettajina olivat Pauli Toivonen ja Sten Axelsson, sekä Porsche 908/2:n kuljettajina Hans Laine ja Gijs van Lennep. Aika-ajoissa pari oli saavuttanut ajan 8 min 14 s, joka olisi oikeuttanut 8. sijaan lähtöruudukossa. Vapaissa harjoituksissa Laineen auto nousi ilmaan Nordschleifen Dottinger Höhe-suoran hyppyrissä auton menetettyä downforcen jolloin auto kierähti ympäri syttyen tuleen. Paikalle tulleet pelastusmiehet ja kanssakilpailijat yrittivät menestyksettä saada tulen sammumaan. Hans Laine menehtyi saamiinsa vammoihin.


title: Seamus

text: Seamus (alun perin Poor Seamus) on suomalainen vuonna 2002 perustettu popyhtye. Yhtye perustettiin alun perin tarkoituksena esiintyä yhdessä tilaisuudessa cover-yhtyeenä. Kokoonpano alkoi toimia ja tehdä omia kappaleita. Poor Seamus oli viikon demona YleX:llä ja nousi radioaseman Himotuimmat-listalle. Tämän jälkeen yhtyeeltä ilmestyi omakustannesingle.


title: Seamus

text: Toukokuussa 2005 Poor Seamus solmi levytyssopimuksen Elements Musicin kanssa ja ensimmäinen albumi "Sidney 5 Miles" ilmestyi syyskuussa 2006. Keväällä 2008 alkoivat uuden albumin äänitykset. Yhtyeessä tapahtui vuoden aikana miehistönvaihdoksia ja nimi lyhentyi nykyiseen muotoonsa. Kakkosalbumi "Million Ways To Fuck Up" ilmestyi helmikuussa 2009.


title: Seamus

text: Seamusin kolmas albumi Always / Never julkaistiin helmikuussa 2013. Like Never Before -kappaleseen tehdyllä videolla liikutaan totuttuun tapaan rakkaus-tematiikassa.


title: Kertš

text: Kertš (, , , , ) on kaupunki Krimin autonomisessa tasavallassa Kertšin niemimaan kärjessä. Kertš on merkittävä satamakaupunki ja teollinen keskus, jossa on terästehtaita, telakoita ja kalastus- sekä elintarviketeollisuutta. Lähialueella sijaitsee myös rauta- ja vanadiinikaivoksia. Vuonna 1989 kaupungin väkiluku oli 174 000. Vuoden 2013 väkiluvuksi arvioitiin 145 265 henkeä.


title: Kertš

text:
Kertšiin johtaa Ukrainan päärataverkkoihin kuuluva rautatieyhteys ja valtatie M17 (osa eurooppatietä 97). Kertšin satama on eräs Krimin niemimaan tärkeimmistä rahtisatamista. Kertšin lauttasatama puolestaan tuo sujuvan yhteyden Venäjän puolella sijaitsevaan Kavkazin satamaan liikkuville henkilö- ja automatkustajille. Lauttamatka Kertšinsalmen yli Venäjän Krasnodarin aluepiiriin on alle viisi kilometriä.
Kaupungin perustivat alun perin kreikkalaiset 500-luvulla eaa. Siitä tuli nimellä "Panticapaeum" tunnettuna merkittävä kaupankäynnin keskus. 700-luvulla siitä tuli Bysantin valtakunnan "Bosporus"-linnoitus, 1400-luvulla genovalainen "Cercon" satamakaupunki, ja vuonna 1475 sen valloittivat turkkilaiset. Kaupunki liitettiin vuonna 1771 Venäjän keisarikuntaan. Kaupunki kärsi pahoja vaurioita Krimin sodassa ja oli saksalaisten miehittämä toisen maailmansodan aikana toukokuusta 1942 huhtikuuhun 1944.


title: Kertš

text: Kaupungissa sijaitsee vuonna 1826 perustettu arkeologinen museo, joka on tunnettu kreikkalais-skyyttiläisistä esineistään. Kaupungin pyhän Johannes Kastajan kirkko on rakennettu 900-luvulla.


title: Virtanen (yhtye)

text: Virtanen oli suomalainen rock-yhtye. Se perustettiin Tampereella vuoden 1973 syksyllä. Yhtyettä perustettaessa nimeksi otettiin Suomen yleisin sukunimi, yhdysvaltalaisen Smith-yhtyeen esimerkin mukaan.


title: Virtanen (yhtye)

text: Virtanen lopetti toimintansa vuonna 1977, kun Veltto Virtanen aloitti soolouran. Muu yhtye jatkoi nimellä Kontravirtanen, mutta muutti jo samana vuonna nimensä muotoon Kontra.


title: Virtanen (yhtye)

text: Kokoonpano esiintyy singlellä "Loinen" / "Temppu"


title: H’rustalnyi

text: H’rustalnyi (, ), 12. toukokuuta 2016 asti Krasnyi Lutš (, ) on kaupunki Itä-Ukrainassa, Luhanskin alueella, maanteitse 62 kilometriä Luhanskista. Vuoden 2017 alussa kaupungissa arvioitiin olevan 81 389. Koko Krasnyi Lutšin kaupunkipiirissä asukkaita oli 120 675, mihin sisältyi neljä eri kaupunkia, kahdeksan kaupunkityyppistä taajamaa ja joitain maaseutukyliä.


title: H’rustalnyi

text: Paikkakunta perustettiin Venäjän keisarikunnan aikana vuonna 1895 kaivostaajamaksi nimellä Krindatševka () seutua hallinneen Krindatš-suvun (Криндач) nimen mukaan. Ideologista syistä paikkakunnan nimeksi vaihdettiin Krasnyi Lutšiksi vuonna 1920. Osana Ukrainan laajempaa pyrkimystä luopua kommunistisen ja kansallis-sosialistisen (natsiajan) mukaisista paikannimistä, kaupungin nimi vaihdettiin toukokuussa 2016 muotoon H’rustalnyi.


title: H’rustalnyi

text: H’rustalnyi (Krasnyi Lutš) on Donetsin laakion hiilikaivospaikkakunta, siellä on toiminut viisi hiilikaivosta. Kaupunkipiirissä valmistetaan myös rakennusmateriaaleja, kalusteita, vaatteita, lihatuotteita ja konepajateollisuuden tuotteita.


title: Kryvyi Rih

text: Kryvyi Rih eli Krivoi Rog (, ) on kaupunki Ukrainan keskiosassa. Vuoden 2013 alussa siellä oli 656 478 asukasta. Kaupunki on koko Itä-Euroopan suurimpia teräksen tuotantoalueita. Sen malmivarojen ja teollisuuslaitosten yksityistämisestä on käyty kovia poliittisia kiistoja.


title: Kryvyi Rih

text: Kryvyi Rihin taajama perustettiin rautamalmiesiintymän lähistölle alkujaan vuonna 1775. Kaupungin aseman kasvava kaivos- ja teollisuustaajama sai 1919. Kaupungin rakennukset ja teollisuuslaitokset muodostavat nykyään pitkän kapean nauhan, joka noudattelee maastossa 2-7 kilometriä leveän ja noin 70 kilometriä pitkän malmiesiintymän muotoja. Alueella liikkumista varten kaupungissa on pikaraitiotievaunu- ja johdinautolinjoja. Rakennukset ja kadut peittyvät kaivostoiminnan seurauksena pienistä tuulen kuljettamista kaivospölyhiukkasista keltaoranssin sävyisiksi, tai sateen seurauksena punertavan ruskeaksi.


title: Kryvyi Rih

text: Ankeiden kaivosmaisemien ja kaivuujätekasojen vastapainoksi Kryvyi Rihin keskustan katujen varsille on istutettu runsaasti puita, ja asuintalot on järjestetty suljettujen korttelipihojen ympärille. Kaupungissa on kaksi teatteria, sirkus, kotiseutumuseo ja malmimuseo (kaivosmuseo), kasvitieteellinen puutarha. Muistomerkkejä. Vuoritekninen ja pedagoginen instituutti, metallurginen haaraosasto, lentotekninen oppilaitos. Kaivos-, metalli-, ja kemianteollisuutta, konepaja, sementtitehdas, rakennustarvikkeiden valmistusta, kevyttä teollisuutta.


title: Vinnytsja

text: Vinnytsja (, ) on kaupunki läntisessä Ukrainassa. Vuonna 2012 siellä oli 370 814 asukasta. Se on Vinnytsjan alueen hallinnollinen keskus. Kaupungissa on ollut suuri ilmavoimien tukikohta toisesta maailmansodasta alkaen, ja nykyisin Ukrainan ilmavoimien esikunta on siellä. Kesäkuusta 1942 helmikuuhun 1943 saksalainen Führerhauptquartier Werwolf sijaitsi kaupungin lähellä, ja Adolf Hitler vietti siellä useita viikkoja.


title: Vinnytsja

text: Vinnytsjassa on 354 metriä korkea tv-torni.


title: Vinnytsja

text: Kylmän sodan vuosina, keväällä 1959 ruotsalainen sotilaslehti "Kontakt med krigsmakten" julkaisi majuri Per Lindgrenin artikkelin, jonka mukaan Vinnytsjassa toimi tuolloin suuri neuvostovakoilijoiden koulutuskeskus. Ulkopuolisilta tarkoin suljettu kaupunki oli hänen mukaansa erikoistunut Yhdysvaltoihin solutettavien vakoilijoiden koulutukseen, ja tarkoitusta varten kaupungissa jäljiteltiin amerikkalaista elämänmuotoa sieltä tuotuine autoineen, muine tuotteineen ja televisio-ohjelmineen. Vuosittain tuhatkunta neuvostokoulujen ylioppilaiden parhaimmistoa valittiin Vinnytsjan vakoilukoulutukseen, joka saattoi kestää jopa 13 vuotta.


title: Vinnitsa

text: Vinnitsa voi tarkoittaa seuraavia:


title: Barysau

text: Barysau (, IPA: [baˈrɨsau̯]) eli Borisov (; ) on teollisuuskaupunki ja hallintopiirin keskus Valko-Venäjällä Minskin alueella. Lokakuun 2009 väestönlaskennan mukaan kaupungissa asui 147 371 ja ympäröivän maaseudun sisältävässä hallintopiirissä 188 142 ihmistä. Barysau on Valko-Venäjän yhdeksänneksi suurin kaupunki ja sijaitsee maanteitse 75 kilometriä maan pääkaupungin Minskin koillispuolella Berezinajoen yläjuoksulla..


title: Barysau

text: Kaupunki mainitaan kirjallisissa lähteissä ensimmäisen kerran vuonna 1102. Saksalaiset ovat miehittäneet Barysaun kahdesti: vuosina 1918–1920 ja 1941–1944. Jälkimmäisellä kerralla yli 33 000 ihmistä surmattiin kuolemanleireillä kaupungin ympäristössä.


title: Barysau

text: Valko-Venäjän läpi moottoritienä kulkeva Varsova–Brest–Minsk–Orša–Moskova-valtatie M1 (E30) sivuaa Barysauta kaupungin eteläpuolella. Vuonna 1871 Brestistä Moskovaan kulkeva rautatie rakennettiin kulkemaan Barysaun kautta. Nykyisin tämä Minsk–Orša-rata haarautuu Oršan jälkeen Vitsebskin kautta Pietariin ja Smolenskin kautta Moskovaan johtaviksi radoiksi. Minskin lähiliikenteen junat pysähtyvät useilla piirin asemilla ja seisakkeilla. Vesireiteistä merkittävin on Berezinajoen ammattiliikenteelle navigoitavalla osuudella Barysausta alaspäin.


title: Barysau

text: Barysau on jalkapalloseura FK BATEn kotikaupunki.


title: Babruisk

text: Babruisk () eli Bobruisk (, , ) on Valko-Venäjän seitsemänneksi suurin kaupunki. Sen asukasluku oli vuoden 2009 väestönlaskennassa 215 092. Kuten useimmilla muillakin Valko-Venäjän paikkakunnilla, kaupungin väkiluku on viime vuosina ollut lievässä laskussa. Babruisk sijaitsee maan keskiosissa, pääosin Berezinajoen länsirannalla, linnuntietä noin 140 kilometriä pääkaupunki Minskin kaakkoispuolella.


title: Babruisk

text: Babruisk on Valko-Venäjän vanhimpia kaupunkeja. 1100-luvulla paikalla tiedetään olleen kylä, ja historiankirjoituksissa paikkakunta mainitaan likipitäen nykyisellä nimellään 1380-luvulla. Kaupungin nimen arvellaan viittaavan majaviin (ven. "bobr"), joita aikoinaan metsästettiin läheisistä vesistöistä.


title: Babruisk

text: Historiansa aikana kaupunki on ollut useiden hallitsijoiden asuinpaikka ja nykyistä laajemman alueen keskus. 1300-luvun loppupuolelta alkaen kaupunki oli osa Liettuan suuriruhtinaskuntaa. Puolan jaoissa kaupunki vuonna 1793 siirtyi osaksi Venäjää. Venäjän keisarikunnan vuosina kaupunki kuului Minskin kuvernementtiin. Napoleonin Venäjän sotaretki aiheutti suurta tuhoa kaupungille ja sen linnoitukselle. Keisarikunnan vuoden 1840 kaupunkiluettelon mukaan asukkaiden ehdoton enemmistö oli vuonna 1840 varuskuntakaupungille tyypilliseen tapaan miehiä (15 748 miestä 20 710 asukkaasta), mutta vuosisadan loppuun mennessä väestön sukupuolijakauma oli tasoittunut. Tässä vaiheessa kaupunkiin oli muuttanut erittäin runsaasti jiddišiä puhuvaa väestöä eli juutalaisia, sillä vuoden 1897 väestönlaskennan mukaan heitä oli 20 669 kaupungin yhteensä 34 336 asukkaasta.


title: Babruisk

text: Valko-Venäjän aluehallinnossa Babruiskin kaupunki on suoraan Mahiljoun maakunnan alaisuudessa. Sisäisesti Babruiskin kaupunki jakautuu kahteen hallintopiiriin, jotka ovat Leninski (96 585 asukasta v. 2009) ja Peršamaiski (, 118 507 as.).


title: Babruisk

text: Kaupunkia ympäröi laajempi maaseutuvaltainen Babruiskin piiri, joka on erillinen Mahiljoun maakunnan alainen 20 660 asukkaan hallintopiiri.


title: Babruisk

text: Babruisk sijaitsee Minskistä Homeliin johtavan valtatien M5 () läheisyydessä, likipitäen näiden kaupunkien puolivälissä. Valtatie kiertää kaupungin kehätiemäisesti idästä. Maanteitse Babruiskin ja Minskin keskustojen välimatka on 148 km.


title: Babruisk

text: Rautatieyhteydet ovat hyvät sekä Minskin että Homelin suuntaan - esimerkiksi Minskiin kulkee parisenkymmentä junaa päivittäin (niin pika- kun taajamajunia). Paikallisjunia kulkee samoin Asipovitšyn ja Žlobinin välisellä rataosuudella. Babruiskin asemalla toimii sekä kotimaisten että kansainvälisten junareittien lipunmyynti; matkan voi ostaa niin Venäjälle, Ukrainaan kuin Valko-Venäjältä EU:n puolelle jatkaviin juniin.


title: Babruisk

text: Kaupunkiin pääsee myös vesitse: Babruisk sijaitsee Kiovan kautta edelleen Mustaanmereen laskevan Dneprin sivujoen, kauppamerenkulkuunkin käytetyn Berezinan varrella. Kaupungin etelälaidalla on kartoista poistettu, mutta satelliittikuvasta hyvin näkyvä Babruiskin lentotukikohta (koordinaatit ), jossa on yksi 2,9 km:n kiitotie.


title: Babruisk

text: Babruisk on eräs Valko-Venäjän tärkeimpiä teollisuuskaupunkeja. Kaupungissa sijaitsee isoja puunjalostuksen, kemian-, koneenrakennus- ja metalliteollisuuslaitoksia. Yrityksistä suurimpiin kuuluu rengasvalmistaja Belšina ("Valko-Venäjän Renkaat").


title: Fumigaatio

text: Sanalla fumigaatio (engl. "fumigation") on kaksi eri merkitystä. Sillä voidaan tarkoittaa:


title: Fumigaatio

text: (1) tuholaisten, kuten bakteerien, hyönteisten tai jyrsijöiden, tuhoamista esimerkiksi huonetiloista tai välineistä altistamalla ne myrkyllisille kaasuille.


title: Fumigaatio

text: (2) ilmansaastepitoisuuksien nopeaa kasvua ilmakehän rajakerroksessa. Tällainen fumigaatio syntyy usein, kun lämpötilainversio estää saasteita hajaantumasta ylöspäin.


title: Edmund Phelps

text: Edmund Strother Phelps (s. 26. heinäkuuta 1933, Evanston, Illinois) on yhdysvaltalainen Columbian yliopiston taloustieteen professori. Hänet palkittiin Nobelin taloustieteen palkinnolla vuonna 2006. Hänet tunnetaan makrotaloustieteen ja etenkin kasvuteorian tutkimuksesta. 1960-luvun lopulla Phelps kehitti odotuksiin perustuvan mikroperustan työllisyyden määräytymiselle ja palkkadynamiikalle. Lisäksi hän teki uraauurtavaa tutkimusta niin sanotun luonnollisen työttömyysasteen () alustavan version parissa.


title: Chamillionaire

text: Chamillionaire (oikealta nimeltään Hakeem Seriki, etunimi arabiaa, ; s. 28. marraskuuta 1979) on yhdysvaltalainen rap-muusikko. Hän kasvoi nuoruutensa muslimi-isän ja kristityn äidin kanssa. Hänen veljensä Rasaq on myös rap-artisti. Chamillionairen nimi tulee englannin sanoista "chameleon" ja "millionaire", jotka tarkoittavat kameleonttia ja miljonääriä.


title: Chamillionaire

text: Monien underground-julkaisujen jälkeen vuonna 2005 julkaistiin ensimmäinen studioalbumi "The Sound of Revenge", josta tuli Chamillionairen varsinainen läpimurto. Albumilta julkaistiin singlet "Turn It Up", "Grown And Sexy" ja "Ridin'", jälkimmäisestä tuli hänen tähänastisen uransa suurin hitti. Kappaleesta tehty video voitti vuoden 2006 MTV Video Music Awardseissa palkinnon parhaasta Rap-videosta ja itse kappale voitti Grammyn vuonna 2007 parhaasta duona tai ryhmässä tehdystä Rap-kappaleesta. Kappaleella vieraili Krayzie Bone.


title: Chamillionaire

text: "Weird Al" Yankovic on muokannut "Ridin'"-kappaleesta oman versionsa, nimeltä "White & Nerdy". Chamillionaire on kertonut nauttivansa parodian kuuntelemisesta, ja on yllättynyt "Weird Al" Yankovicin räppäämistaidoista.


title: Chamillionaire

text:
Chamillionaire julkaisi toisen studioalbuminsa, "Ultimate Victoryn", 18. syyskuuta 2007. Se oli tarkoitus julkaista jo 27. maaliskuuta 2007. Ensimmäinen single oli "Hip Hop Police" ja siinä mukana on hip hop-artisti Slick Rick. Albumin tuotti mm. Play-N-Skillz, Beat Bullies, J.R. Rotem, Kane Beats ja Cool & Dre.
Chamillionaire julkaisee kolmannen studioalbuminsa Poisonin vuonna 2012.


title: Chamillionaire

text: Chamillionaire esiintyi Helsingin Nosturissa 26. maaliskuuta 2008 sekä Vuokatissa Pipefesteillä 2. elokuuta 2008.


title: Chamillionaire

text: Chamillionairen maaliskuussa 2012 julkaistulla "All Mine" kappaleella samplataan Kirkan "Hetki lyö" -kappaletta.


title: Mamma Mia!

text: Mamma Mia! on englantilaisen Cathrine Johnsonin käsikirjoittama musikaali, joka perustuu Abban musiikkiin. Musikaalin nimi tulee Abban vuoden 1975 hitistä ”Mamma Mia”. Musikaali sisältää lukuisia muitakin yhtyeen hittejä, kuten kappaleet ”Dancing Queen”, ”The Winner Takes it All”, ”Money, Money Money” ja ”Knowing Me, Knowing You”. Sen ensiesitys oli Lontoossa Prince Edward Theatre'ssa 6. huhtikuuta 1999. Musikaalin on käynyt katsomassa yli 60 miljoonaa ihmistä ympäri maailman. Musikaalista on tehty myös samanniminen elokuva vuonna 2008. Elokuvan tuotti Justin Haffley vaimonsa Rita Haffleyin kanssa.


title: Mamma Mia!

text: Musikaalin suomalaisen version ensi-ilta oli 4. toukokuuta 2018 Messukeskuksen Amfi-salissa.


title: Baskervillen koira

text: Baskervillen koira () on brittiläisen kirjailijan Sir Arthur Conan Doylen kirjoittama Sherlock Holmes -romaani, joka ilmestyi alun perin jatkokertomuksena "Strand Magazinessa" 1901–1902. "Baskervillen koira" on Doylen tunnetuimpia teoksia.


title: Baskervillen koira

text: "Baskervillen koira" sijoittuu Holmes-tarinan "Viimeinen tapaus" (1893) tapahtumia edeltävään aikaan, vaikka Doyle kirjoitti sen vasta vuosia tuon novellin jälkeen. "Viimeisen tapauksen" oli ollut tarkoitus jäädä viimeiseksi Holmes-seikkailuksi, mutta lukijat vaativat lisää lähettäen kirjailijalle jopa uhkauskirjeitä. Suuren yleisön painostus taivutti Doylen lopulta kirjoittamaan "Baskervillen koiran", joka sijoittuu ajallisesti syksyyn 1888. Romaani perustuu löyhästi Dartmoorin myyttiin, joka kertoo hohtavasta koirasta. Suuri, pimeässä hohtava koira toimii myös romaanin lähtöajatuksena. Brittiläisessä kansanperinteessä on tarinoita "mustasta kuoleman hurtasta", jonka tyyppisiä kertomuksia myös Doyle hyödynsi romaanin aineksia kootessaan.


title: Baskervillen koira

text: Doyle kirjoitti vain neljä pitkää Holmes-tarinaa, ja niistä ainoastaan lähes 300-sivuinen "Baskervillen koira" on täyspitkä romaani.


title: Baskervillen koira

text: Romaani on filmatisoitu parikymmentä kertaa, ensimmäisen kerran jo 1914 Saksassa. Tunnetuin lienee Sidney Lanfieldin amerikkalaisversio vuodelta 1939 (Sherlock Holmesin roolissa Basil Rathbone). Jeremy Brett näytteli Holmesia brittiläisessä televisioelokuvassa 1988.


title: Baskervillen koira

text: "Baskervillen koirassa" mainittu Grimpenin suo esiintyy myös Aku Ankka -piirtäjä Don Rosan tarinassa "Ankkapurhan linnan uusi valtias". Kertomuksessa näyttäytyy myös Vaskervillen koira, joka esiintyi jo Carl Barksin "Vaskervillen koira" -tarinassa, ja joka pelotti aikoinaan MacAnkan klaanin mailtaan. Viittauksella Baservillen koiraan on tärkeä osa sarjakuvakertomuksessa Haahkanummen aavekoira Aku Ankan taskukirjan 252.


title: Baskervillen koira

text: Ranskalainen kirjallisuuden professori ja psykoanalyytikko Pierre Bayard on kirjoittanut kirjan "L'affaire du Chien des Baskerville" (), jossa hän pyrkii osoittamaan, että Sherlock Holmes erehtyi usein päättelyissään ja "Baskervillen koirassa" Holmes tunnisti väärin sekä murhaajan että murhan uhrin.


title: Baskervillen koira

text: "Baskervillen koira" sijoittuu pienessä dartmoorilaisessa kylässä sijaitsevaan Baskerville Hall -nimisen kartanoon sekä sitä ympäröiville nummille. Holmesin apulainen ja ystävä tohtori Watson toimii romaanin minä-kertojana.


title: Baskervillen koira

text: Romaanin alussa tohtori Mortimer, joka on Baskervillen suvun hyvä ystävä, saapuu tapaamaan Sherlock Holmesia tämän asuntoon Baker Street 221 B:hen. Hän uskoo, että Baskerville Hallin vastikään kuollut isäntä, Sir Charles Baskerville, murhattiin. Taustaksi Mortimer kertoo Holmesille Baskervillen suvun kirouksesta, joka sai alkunsa suvun esi-isiin kuuluvan Hugo Baskervillen kuolemasta. Tuolloin valtava paholaismainen koira tappoi hänet Dartmoorin nummilla. Siitä pitäen kyläläiset ovat vältelleet menemästä nummelle, sillä hirviökoiran uskotaan yhä asuvan siellä.


title: Baskervillen koira

text: Mortimer epäilee koiran nyt yllättäneen Sir Charlesin kartanonsa pihassa, minkä seurauksena heikkosydäminen isäntä sai sydänkohtauksen ja kuoli. Teoriaa vahvistavat ruumiin läheltä löydetyt valtavan koiran jäljet. Onko kyseessä yliluonnollinen tapaus vai harkittu murha? Holmes päättää lähettää Watsonin Baskerville Halliin suojelemaan kartanon perinyttä Sir Henry Baskervillea, sillä salapoliisi itse ehtii muitten työkiireitteinsä vuoksi matkustamaan Dartmooriin vasta myöhemmin. Watson pitää Holmesin ajan tasalla postittamalla tälle raporttejaan paikan päältä.


title: Baskervillen koira

text:
Dartmoorissa Watson tutustuu kartanon asukkaisiin, muun muassa hyönteistutkija Stapletoniin ja palvelusväkenä toimiviin herra ja rouva Barrymoreen, sekä kylän asukkaisiin. Hän saa myös todisteita hirviökoiran olemassaolosta:
Ennen kuin Holmes ratkaisee koko arvoituksen, tapahtuu uusia murhayrityksiä ja selviää salattuja sukulaisuussuhteita. Ratkaisu huipentuu takaa-ajoon nummella.


title: Baskervillen koira

text:
"Baskervillen koira" ilmestyi vuonna 1904 sekä A. A. Fabritiuksen että salanimi Aatami H:n suomentamana. Käännöksistä jälkimmäinen julkaistiin samana vuonna myös nimellä "Kamala öinen kummitus".
Kahdesta suomennoksesta WSOY otti käyttöönsä Fabritiuksen version, josta se julkaisi yhä uusia ja ajan saatossa jonkin verran korjailtuja painoksia – tuorein painos on vuodelta 2001. Nähtävästi suomentaja ei käyttänyt vuonna 1904 käännöstyönsä pohjana englanninkielistä alkuperäistekstiä vaan sen 1902 ilmestynyttä ruotsinnosta "Hund".


title: Baskervillen koira

text: Kaksi tuoreinta suomennosta ovat Otavan kustantamia. Vuonna 2001 ilmestyi Juhani Lindholmin suomentama, alle satasivuinen lyhennetty laitos ja lopulta vuonna 2008 Jaakko Kankaanpään täysimittainen suomennos.


title: Baskervillen koira

text: Luettelo suomennoksista:


title: Natasha Bedingfield

text: Natasha Anne Bedingfield (s. 26. marraskuuta 1981 Sussex, Englanti, Britannia) on englantilainen poplaulaja.


title: Natasha Bedingfield

text: Bedingfieldin esikoisalbumi "Unwritten" julkaistiin vuonna 2004. Se menestyi kansainvälisesti hyvin ja myi triplaplatinaa Iso-Britanniassa, yhtenä kolmen joukossa ensimmäisen kerran Euroopan platinaa, sekä kultaa Yhdysvalloissa. Vuonna 2007 Bedingfield oli Grammy-ehdokkaana kappaleellaan ”Unwritten”. Hänen vuonna 2007 julkaistun toisen albuminsa N.B. kappaleita olivat muun muassa ”I Wanna Have Your Babies”, ”Soulmate” ja ”Say It Again”. Bedingfieldin kappaleista viisi on päässyt Britanniassa kymmenen parhaan joukkoon ja huhtikuuhun 2008 mennessä hänen levyjään ja singlejään oli myyty maailmanlaajuisesti yli kymmenen miljoonaa kappaletta.


title: Natasha Bedingfield

text: Bedingfield syntyi Surreyssa uusiseelantilaissyntyisille Molly ja John Bedingfieldille. Bedingfieldin vanhemmat tukivat Natashaa tämän kiinnostuksessa musiikkiin ja hän kävi nuorena piano- ja laulutunneilla. Teini-iässä Bedingfield perusti sisarustensa Nikolan ja Danielin kanssa kristillistä musiikkia esittäneen "DNA Algorithm -"yhtyeen. Yhtye antoi Bedingfieldille mahdollisuuden tunnustella erilaisia musiikkityylejä ja kehittää sanoitustaitojaan.


title: Natasha Bedingfield

text: Bedingfield opiskeli vuoden psykologiaa Greenwichin yliopistossa ennen kuin keskittyi laulamiseen ja sanoittamiseen.


title: Natasha Bedingfield

text: Bedingfield meni naimisiin liikemies Matt Robinsonin kanssa maaliskuussa 2009.


title: Natasha Bedingfield

text: Bedingfieldin on kuvaillut itseään surumieliseksi. Bedingfield mainitsee ihmisten pitävän iloisista kappaleista enemmän, mikä on syynä niiden korkeampaan määrään albumeilla. Bedingfield on maininnut hakevansa vaikutuksia myös alternativen ja Jamaikalaisen musiikin suunnalta, ja kokevan näiden tyylien sisällyttämisen pop-musiikkiinsa olevan kuin "sota itsensä kanssa". Bedingfield kertoi kappaleiden luomisprosessin olevan vapaamuotoinen. Hän yrittää olla suodattamatta etukäteen mitään, ja palaavansa vasta jälkeenpäin muokkaamaan kappaletta.


title: Natasha Bedingfield

text: BBC:n arviossa "Unwritten"-albumia kuvailtiin tyyliltään monipuoliseksi. Bedingfieldin kappaleiden kerrottiin menevän pop-musiikista hip-hopiin, sekä hänen käyttäneen hyväkseen gospel- ja funk-tyylejä. Lopuksi arviossa kerrottiin albumin olevan "malliesimerkki pop-albumista", jota kantaa Bedingfieldin vahva ääni.


title: Natasha Bedingfield

text: BBC:n arviossa "N.B."-albumia kuvailtiin uudenlaiseksi, funk-tyyliseksi ja urbaaniksi. Kappaleita kuvailtiin meneviksi, sekä niiden sisältävän osittain reggaen ja elektronisen musiikin vivahteita. Stylus Magazine kuvaili N.B.-albumin arviossa Bedingfieldin ääntä hieman karheaksi, pehmeäksi ja voimakkaaksi.


title: Natasha Bedingfield

text: Stephen Erlewinen kuvaili Bedingfieldin albumia "Strip Me" tyyliltään turvallisemmaksi kuin edellisiä. Erlewine kuvaili albumin sisältävän soul-tyylisiä balladeja "aikuiseen makuun" ().


title: Natasha Bedingfield

text: Bedingfield solmi levytyssopimuksen BMG:n kanssa vuonna 2003. Hänen esikoisalbuminsa "Unwritten" julkaistiin syyskuussa 2004 ja sillä on tehty yhteistyötä monien henkilöiden, kuten Steve Kipnerin, Danielle Briseboisin, Wayne Wilkinsin ja Patrick Leonardon kanssa. Albumi sisältää pop-rock-kappaleita ja se on saanut vaikutteita R&B-musiikista. Bedingfieldin sanoitukset keskittyivät pääasiassa itsenäisyyteen, opportunismiin ja naisten voimaan. Yleisesti ottaen albumin saamat arvostelut olivat positiivisia ja Allmusic kutsui sitä "hyvin tehdyksi uuden vuosituhannen pop-albumiksi". "Unwritten" nousi Ison-Britannian albumilistan sijalle yksi ja pääsi kolmenkymmenen parhaan joukkoon Yhdysvalloissa. Albumi myi hyvin, saavuttaen Britanniassa multiplatinaan ja Yhdysvalloissa kultaan oikeuttavan määrän. Ensimmäinen albumilta julkaistu single oli ”Single”, joka pääsi Britannian singlelistan kolmen parhaan joukkoon. Kappaleen sanoitukset ja niitä myötäilevä musiikkivideo kuvaavat Bedingfieldin sinkkuelämän tyyliä. "Unwritten"-albumin toinen single oli ”These Words”. Se oli Bedingfieldin ensimmäinen listaykkönen Britanniassa ja Yhdysvalloissa single sijoittui kahdenkymmenen parhaan joukkoon. Kolmas julkaistu single oli ”Unwritten” ja siitä tuli Yhdysvalloissa vuoden 2006 toiseksi soitetuin kappale radiossa. "Unwritten" soi Obaman vaalikampanjassa, mistä Bedingfield ei ollut tiennyt etukäteen. Hän kuitenkin ilmoitti olleensa innoissaan asiasta ja kertoi sen olleen "äärimmäinen kehu". Kappale kuultiin myös Pantene Pro-V -hiustenhoitotuotteen mainoskampanjassa. Jo ennen tätä kampanjaa Bedingfield oli levy-yhtiön parhaiten lisenssituloja tuottava artisti. "Unwritten"-albumilta julkaistiin vielä neljäs single, ”I Bruise Easily”, mutta se ei menestynyt yhtä hyvin kuin edeltäjänsä, sijoittuen kuitenkin 12. Britanniassa.


title: Natasha Bedingfield

text: Vuoden 2005 Brit Awards -palkintogaalassa Bedingfieldillä oli neljä ehdokkuutta, mutta hän ei voittanut palkintoja. Bedingfield oli ehdolla parhaana naisartistina, parhaasta pop-esityksestä, brittiläisenä läpimurtoartistina, sekä singlellään "These Words" parhaasta singlestä.


title: Natasha Bedingfield

text: Hän oli ehdokkaana parhaana naisartistina myös vuoden 2006 Brit Awardsissa, ja vuoden 2007 Grammy Awardsissa parhaasta pop-laulusuorituksesta (), mutta niilläkään kerroilla hän ei voittanut palkintoa. Grammy-palkinnon Bedingfield hävisi Christina Aguileran "Ain't No Other Man" -kappaleelle. Haastattelussaan Bedingfield kertoi ottaneensa ehdokkuuden tunnustuksena, ja pitävänsä Grammy-palkintojen musiikille antamasta tuesta.


title: Natasha Bedingfield

text: Vuonna 2006 Bedingfield julkaisi "Live in New York City" -dvd:n, mikä sisälsi sekä live-esiintymisiä, musiikkivideoita ja dokumentteja. Samassa kuussa hän äänitti elokuvaan Rocky Balboa "Still Here" -kappaleen, joka ei kuitenkaan ollut elokuvan soundtrackillä.


title: Natasha Bedingfield

text: Bedingfieldin toinen albumi "N.B." julkaistiin Euroopassa huhtikuussa 2007. Pohjois-Amerikassa levy julkaistiin tammikuussa 2008 nimellä "Pocketful of Sunshine". Tällä kertaa Bedingfield teki yhteistyötä Even, Wayne Wilkins ja Maroon 5 -yhtyeen laulajan Adam Levinen kanssa. Albumi sai vaikutteita muun muassa R&B:stä, reggae:sta ja elektronisesta musiikista. Bedingfield kertoi sen eroavan "Unwritten"-albumista kuvaamalla sinkkuna olemisen sijaan häntä etsimässä kumppania ja sitä Herra Oikeaa. Albumi sai kriitikoilta vaihtelevia arvosteluja ja se oli sijalla yhdeksän Iso-Britanniassa.


title: Natasha Bedingfield

text: Albumin johtosingle I Wanna Have Your Babies kertoi etsimisestä oikeaa miestä hänen lapsilleen, ja niin kriitikot kuin fanitkin kritisoivat sitä. Kappale menestyi kohtalaisesti, sijoittuen Iso-Britanniassa seitsemänneksi ja Irlannissa kahdeksanneksi. Albumilta toinen julkaistu single oli Soulmate ja se, kuten edeltäjänsäkin, oli Iso-Britanniassa sijalla seitsemän. Say It Again, albumin kolmas single, julkaistiin 8. lokakuuta 2007, mutta se ei päässyt listoille.


title: Natasha Bedingfield

text: Syyskuussa 2007 ilmoitettiin, ettei I Wanna Have Your Babies -singleä julkaistaisi Yhdysvalloissa N.B.-albumin ensimmäisenä singlenä, vaan sen tilalle tulisi uusi kappale Love Like This. Kyseinen kappale, jolla esiintyy myös jamaikalainen Sean Kingston, ei ole "N.B:n" alkuperäisellä versiolla. Bedingfield avasi haastattelussaan Digital Spy -sivustolle kappaleen merkitystä, ja kertoo Sean Kingstonin mukaan ottamisesta kappaleelle.


title: Natasha Bedingfield

text: Pohjois-Amerikan versio Bedingfieldin toisesta albumista sisälsi kuusi kappaletta "N.B:ltä", sekä seitsemän uutta kappaletta. Albumi julkaistiin 22. tammikuuta 2008 johtosinglen Love Like This jälkeen. Bedingfield kertoo kappaleiden vaihdon syyksi sen, että oli kirjoittanut useita uusia kappaleita ennen Yhdysvaltojen levyn ilmestymistä. Hänen mielestään ne olivat parempia, ja halusi sen vuoksi käyttää niitä.


title: Natasha Bedingfield

text: Lokakuussa 2007 Bedingfield voitti parhaan pop-artistin palkinnon BT Digital Music Awardsissa. Hän esitti siellä myös Say It Again -kappaleensa.


title: Natasha Bedingfield

text: Bedingfield esiintyi vuonna 2007 Justin Timberlaken "FutureSex/LoveShow" -kiertueella aloitusesiintyjänä. Ensimmäinen keikka oli 22. toukokuuta Pariisissa, ja viimeinen 27. heinäkuuta, hänen olleen yhteensä 21 konsertissa mukana. Bedingfield kertoi kokemuksen olleen mahtava ja Timberlaken olevan omistaunut faneillensa.


title: Natasha Bedingfield

text: Bedingfield kertoi blogissaan aloittavansa uuden albuminsa työstämisen vuoden 2009 alussa. Hänen vahvistettiin kirjoittavan uutta albumiaan Uudessa-Seelannissa. Bedingfieldin kerrottiin työskentelevän yhdessä Brian Kennedyn kanssa, joka tuotti Rihannan kappaleen ”Disturbia”. Albumin vahvistettiin olevan valmis vuoteen 2010 mennessä.


title: Natasha Bedingfield

text: Bedingfieldin kolmannen albumin nimeksi vahvistui "Strip Me". Bedingfield painotti kuitenkin, ettei kyse ole vaatteiden riisumisesta, vaan ihmisen näkeminen sinä, minä pohjimmiltaan on. Albumi julkaistiin 7. joulukuuta 2010. Bedingfieldin mukaan albumin nimi viittaa myös yksinkertaiseen kappaleiden rakenteisiin. Monesti live-estiintymisissä hän käyttää laulun taustana vain pianoa tai kitaraa. Bedingfield kiersi Yhdysvaltain radioasemia mainostaakseen uutta albumiaan. "Strip Me" ei siitä huolimatta saanut kovin hyvää vastaanottoa verrattuna Bedingfieldin edellisiin albumeihin. Parhaimmillaan albumi oli Saksan albumilistan sijalla 45, sekä Sveitsin albumilistan sijala 42. Yhdysvalloissa albumi sai myytyä 10 000 kappaletta, ja jäi "Pocketful of Sunshine" -levyn myyntimäärästä 40 000 kappaleella. Levystä julkaistiin toukokuussa 2011 kansainvälinen versio nimeltään "Strip Me Away", jossa oli hieman erilainen kappalerakenne.


title: Natasha Bedingfield

text: Huhtikuussa 2011 Bedingfield ilmoitti aloittavansa kesällä kiertueen "Less is More". Kiertueen sponsorina oli Freschetta, jonka markkinointipäällikkö kuvaili Bedingfieldin tyyliä, "raikas, viisas ja aito", yhteneväksi heidän brändinsä kanssa. Kiertuella olivat mukana Kate Voegele ja Andy Grammer, joista edellinen oli tunnettu sarjasta Tunteet pelissä ja jälkimmäistä Billboard Magazine oli kuvaillut yhdeksi vuoden 2011 nousevista artisteista. Kiertue koostui 29 konsertista eri kaupungeissa Yhdysvalloissa. Kiertue alkoi 5. kesäkuuta Northamptonissa ja loppui 16. heinäkuuta Fort Lauderdalessa. Kiertue sai Billboard Touring Award -ehdokkuuden promootio- ja markkinointikategoriassa ().


title: Natasha Bedingfield

text: Bedingfield oli kolmannen albuminsa ohella vierailujen kautta mukana hiphop- ja country-kentällä. Hän vieraili Rascal Flattsin ja Nicki Minajin kappaleissa, kertoen pitävänsä kaikentyylisestä musiikista.


title: Natasha Bedingfield

text: Bedingfieldin kotisivujen päivityttyä alkoivat spekulaatiot uuden levyn työstämisnimestä. "The Next Chapter" -niminen levy on tarkoitus julkaista maailmalla yhtäaikaisesti, toisin kuin Bedingfieldin edelliset albumit. Bedingfield kertoi Facebook-sivullaan 8. joulukuuta 2013, että on aloittanut uuden albumin tuottamisen. Samassa kirjoituksessa hän kertoo kappaleiden olevan valmiina, mutta kokonaisuuden kokoamisen olevan vielä kesken. Neljä päivää myöhemmin, 12. joulukuuta, Bedingfield ilmoitti Twitterissä uuden albumin olevan viimeistelyn alla. Bedingfield on kertonut haastattelussa, että levyllä on yhtenäinen teema, mutta ei paljastanut vielä sitä tarkemmin.


title: Natasha Bedingfield

text: Bedingfieldin kappale "Who I Am" on Disneyn vuoden 2014 "Helinä-keiju ja merirosvokeiju" -elokuvan tunnuskappaleena. Bedingfieldin kappale "Weightless" on myös kyseisen elokuvan ääniraidalla. Bedingfield kertoi haastattelussaan elokuvassa mukana olemisen olleen helppo valinta. Hän kertoi samaistuvansa keijuihin niiden sisukkaan luonteen vuoksi, ja pitävän Disneyn musiikin tasoa korkeana.


title: Natasha Bedingfield

text: Bedingfield on julkaissut 3 studioalbumia, ja alkoi työstämään neljättä vuonna 2012. Singlejä Bedingfield on julkaissut 12, joista parhaiten on menestynyt "These Words". Bedingfield on esiintynyt 20 musiikkivideossa, joista yksi oli hyväntekeväisyyteen.


title: Natasha Bedingfield

text: Bedingfield on myös hyväntekijä, joka on lahjoittanut aikaa ja rahaa erinäisille hyväntekeväisyysjärjestöille. Yksi näistä on "Global Angels", Bedingfieldin äidin, Molly Bedingfieldin, perustama kansainvälinen lasten hyväksi toimiva hyväntekeväisyysjärjestö. Bedingfieldistä tuli järjestön yhteistyökumppani vuonna 2006 julkisuudenhenkilön asemansa vuoksi, mitä hän voisi käyttää hyödyksi "auttaessaan ihmisiä ympäri maailmaa, erityisesti lapsia, jotka asuivat sellaisissa olosuhteissa, jotka kauhistuttaisivat meitä".


title: Natasha Bedingfield

text: Bedingfield on "Global Angelsin" lähettiläs ja marraskuussa 2006 hän vieraili Intiassa kolmen viikon ajan tehdäkseen hyväntekeväisyystyötä. Hän kävi Kalkutan orpokodissa ja Mumbain pakolaisleirillä, ja kertoi myöhemmin kohtaamastaan järkytyksestä. Vuoden 2007 alussa Bedingfieldin viralliselle nettisivulle laitettiin matkan aikana kuvattu videopäiväkirja. Bedingfield on myös edustaja "Stop the Traffik -"yhdistykselle, joka tekee töitä lopettaakseen ihmiskaupan, ja "(RED) campaignin" jäsen.


title: Natasha Bedingfield

text: Vuonna 2004 Bedingfield osoitti kiinnostusta näyttelemiseen ja hänen äänensä kuultiin James Bond -videopelissä, jossa hän antoi äänensä Elizabeth Starkille, Britannian pääministerin tyttärelle. Bedingfieldin mukaan hän näyttelisi mielellään enemmän, jos vain elokuva ja rooli sopisivat hänelle.


title: Natasha Bedingfield

text: Bedingfield on esiintynyt myös kanadalaisen "" -televisiosarjan seitsemännen kauden päätösjaksossa ja vierailevana tähtenä NBC:n "Lipstick Jungle" -sarjassa. Marraskuussa 2009 Bedingfield esiintyi Nickelodeonin "True Jackson, VP" -sarjassa, jossa hän lauloi kappaleensa ”These Words”.


title: Mazyr

text: Mazyr (, IPA [ma'zɨr]) eli Mozyr (, ) on keskikokoinen kaupunki ja hallintopiirin keskus Valko-Venäjän kaakkoisosassa Homelin alueella. Idempänä sijaitsevaan maakuntakeskus Homeliin on maanteitse 131 kilometriä. Pinskiin lännessä on matkaa noin 250 km ja Ukrainan Tšernobyliin kaakossa noin 110 km. Vuoden 2009 väestönlaskun mukaan Mazyrin kaupungissa asui 108 792 ihmistä. Myös ympäröivän maaseudun sisältävän Mazyrin hallintopiirin () asukasluku oli 128 817.


title: Mazyr

text: Mazyrissä on öljynjalostus-, konepaja- ja elintarviketeollisuutta. N. K. Krupskajan mukaan nimetty Mazyrin valtiollinen pedagoginen instituutti kouluttaa paikkakunnalla opettajia.


title: Mazyr

text: Venäjältä saapuva Družba-öljyputki haarautuu kahtia Mazyrissä: toinen haara jatkaa Ukrainaan, toinen Puolaan. Myös yksi Valko-Venäjältä Ukrainaan johtavista rautateistä kulkee Mazyrin kautta. Valko-Venäjän eteläosia yhdistävä valtatie M10 (Brest-Kobryn-Pinsk-Homel) kulkee 9 km Mazyrin keskustan pohjoispuolelta.


title: Mazyr

text: Dneprin läntinen sivuhaara, Pripetjoki kulkee kaupungin koillisosien halki.


title: Pienimünsterinseisoja

text: Pienimünsterinseisoja on keskikokoinen, seurallinen, pitkäkarvainen ja metsästyksestä nauttiva seisova lintukoira.


title: Pienimünsterinseisoja

text: Pienimünsterinseisoja on keskikokoinen, pitkäkarvainen ja eloisa seisova lintukoira. Se on ruumiinrakenteeltaan tasapainoinen ja tyylikäs. Ulkonäölle tyypillistä ovat kevyet, elegantit liikkeet sekä tunnusomainen, hieman surumielinen ilme. Sen ruumiinrakenne palvelee kaikkein vaativimpiakin metsästyssuorituksia. Väriltään se on ruskea-valkoinen tai ruskeapäistärikkö.


title: Pienimünsterinseisoja

text: Ulkonäölle tyypillisiä piirteitä ovat pitkähapsuinen viirihäntä sekä hapsut korvissa, jaloissa ja mahan alla. Pienimünsterillä on hieman eripituiset karvat; esimerkiksi raajojen takapuolella on pitkät karvat ja etupuolella lyhyet. Korvat ovat riippuvat ja silmät mahdollisimman ruskeat. Lisäksi ominaista rodulle ovat pääosin ruskeat ikenet, huulet ja kirsu sekä mustat kynnet. Säkäkorkeus on uroksilla 52-56 cm ja nartuilla 50-54 cm. Olemukseltaan pienimünsteri on jalo ja voimakas.


title: Pienimünsterinseisoja

text: Pienimünsterinseisoja ei ole sohvalla loikoileva seurakoira; riistavietti on vahva ja liikunnan tarve suuri. Rotu on nuorena erittäin vilkas, vanhempana vilkkaus vähenee. Vilkkaudestaan huolimatta pienimünsteri oppii erittäin helposti, joten sen kouluttaminen on helppoa. Koulutuksessa on kuitenkin hyvä olla johdonmukainen - lipsahdukset ja porsaanreiät pienimünsterinseisoja käyttää välittömästi hyväkseen. Se ei opi ainoastaan toivottavia asioita, vaan myös epätoivottuja, joten koiran kouluttajan pitäisi olla aina askeleen edellä koiraansa. Koulutus on aloitettava varhain. Puolen vuoden tai vuoden ikäinen koira on oppinut jo monta metkua.


title: Pienimünsterinseisoja

text: Pienimünsterinseisoja on innostunut, sosiaalinen, valpas ja oppivainen. Sisätiloissa se on yleensä aikuistuttuaan rauhallinen. Sillä on taipumus antaa varoitushaukku ovikellon soidessa, ja toisinaan esiintyy myös vartiointia. Se oppii erittäin nopeasti sisäsiistiksi eikä yleensä tuhoa kalusteita. Se on hyvin tunteellinen koira, ja sillä on monipuolinen ääntely. Vaikka se tarvittaessa reagoi nopeasti hyökkäykseen, ei se milloinkaan ole hanakka puremaan. Sen sijaan hyvin monella pienimünsterinseisojalla on tapana kanniskella kaikenlaista suussaan, ja tervehtiessään mieluista ihmistä se mielellään tarttuu tätä hellästi ranteesta. Kun se on oikein iloinen, se voi avata puoleksi kuonoaan tai rypistää huuliaan hullunkuriseen hymyyn, mitä ei pidä sekoittaa vihaisuuteen.


title: Pienimünsterinseisoja

text: Pienimünsterinseisoja on metsästäjän monitoimikoira. Vuosisatojen kuluessa rodun seisontaominaisuudet vakiinnutettiin ankaralla jalostusvalinnalla. Päätoimisesti se on siis seisova lintukoira, joka etsii ja paikantaa riistan maastosta vainunsa avulla. Löydettyään riistan pienimünsterinseisoja jähmettyy paikalleen, jonka jälkeen se käskystä ajaa seisonnan kohteen ylös ja pysähtyy ammunnan ajaksi käskystä paikalleen. Luvan saatuaan se noutaa saaliin talteen.


title: Pienimünsterinseisoja

text: Pienimünsterinseisojan vahvuuksina ovat säilyneet luontainen noutohalukkuus, rakkaus vesityöskentelyyn sekä hyvät jäljestystaipumukset. Se on tehokas sorsastuksessa ja opetettavissa myös jäljestäjäksi hyvin pienellä vaivalla. Pienpetoeläimeen pienimünsterinseisojan tulee käydä arkailematta kiinni sellaisen kohdatessaan. Metsästyskoirana pienimünsteri on siis hyvin monipuolinen ja käyttää nopeasti hyväkseen aikaisempia metsästyskokemuksiaan. Naapurimaissamme sitä opetetaan toisinaan jopa ajamaan kaurista lyhyen matkaa. Pienimünsterinseisojan vainu on yleensä erinomainen - jopa niin, että riistavietti saattaa ottaa koirasta yliotteen. Tämän vuoksi rotu on ehdottomasti tottelevaisuuskoulutettava jo pienestä pennusta lähtien.


title: Lutsk

text: Lutsk (, , ) on kaupunki luoteisessa Ukrainassa. Vuonna 2012 siellä oli noin 213 000 asukasta. Se on Volynin alueen hallinnollinen keskus. Ensimmäisen maailmansodan jälkeen Lutsk (puolaksi Łuck) liitettiin Puolaan. Vuonna 1939 Lutsk liitettiin Molotov–Ribbentrop-sopimuksen perusteella Neuvostoliittoon. Puolalaisia surmattiin, karkotettiin ja lähetettiin työleireille.


title: Lysytšansk

text: Lysytšansk (, , Lisitšansk) on kaupunki Donetsjoen varrella Luhanskin alueella Ukrainassa noin 70 kilometriä Luhanskista luoteeseen. Vuonna 2013 Lysytšanskin kaupunkipiirissä asui noin 104 000 asukasta.


title: Lysytšansk

text: Kaupunki tai sitä edeltävä kylä on perustettu vuonna 1710. Vuonna 1721 siellä aloitettiin hiilikaivostoiminta ensimmäisenä koko Donetsin laakion alueella. Vuonna 1917 alue siirtyi Neuvostoliitolle, ja vuonna 1938 se sai kaupunkioikeudet. Nykyisin kaupungin elinkeinoihin kuuluvat hiilikaivosten lisäksi hiilen muuttaminen kaasuksi maan alla, kemianteollisuus ja lasinvalmistus. Öljynjalostamo Linos avattiin 1970-luvulla. Venäläinen TNK osti sen vuonna 2000. Vuonna 2001 se tuotti kolmanneksen Ukrainassa jalostetusta öljysta.


title: Flyleaf

text: Flyleaf on yhdysvaltalainen, Teksasista kotoisin oleva rock/metalliyhtye, joka perustettiin vuonna 2002. Yhtyeen esikoisalbumi "Flyleaf" julkaistiin vuonna 2005, ja albumi sai platina-arvon marraskuussa 2008, kun albumia oli myyty yli miljoona kappaletta. Flyleaf voitti on yahoo.com-sivuston erään äänestyksen, ja yhtye nimettiin Yahoo!'s Who's Next -osiossa kuukauden yhtyeeksi maaliskuussa 2006, lisäksi yhtye nimettiin MTV:n viikon artistiksi 24. joulukuuta 2007.Entisiä nimiä ryhmällä ovat Listen, Sporos ja Passerby.


title: Flyleaf

text: Flyleaf tuli hyvin tunnetuksi Teksasissa Passerby-nimellä mutta lakiongelmien takia se muutti nimensä. "A flyleaf is the blank page at the front of a book" () - kuvaili yhtyeen entinen laulaja, Lacey Sturm.


title: Flyleaf

text: Yhtyeen jäsenet ovat kristittyjä, jonka vuoksi yhtyeen musiikkityyliä on luokiteltu myös kristilliseksi rockiksi ja metalliksi. Yhtyeen entinen laulaja Lacey Sturm on sanonut haastattelussa, että yhtyeen jäsenten uskonto ei vaikuta musiikkiin.


title: Flyleaf

text: Yhtyeen tunnetuimmat kappaleet ovat "I'm so Sick", "All Around Me", "Again", "New Horizons" ja "Set Me on Fire".


title: Flyleaf

text: Vieraillessaan Teksasin Arlingtonissa Lacey Sturm perusti yhtyeen ja lopulta muutti Teksasin Templeen, jossa hän tapasi rumpalin nimeltä James Culpepper. Myöhemmin kitaristit Jared Hartmann ja Sameer Bhattacharya värvättiin mukaan. Basisti Pat Seals liittyi vuonna 2002, kun hän jätti vanhan yhtyeensä The Groven.


title: Flyleaf

text: Passerby-nimen aikoihin yhtye julkaisi kolme ep:tä ja soitti yli 100 konserttia vain Teksasin osavaltion sisällä parin vuoden ajanjakson välillä. Eräässä konsertissa yhtye pääsi lämmittelemään Evanescencea, ja yli 800 ihmisen yleisö oli Passerbyn suurin yleisö koskaan. Siinä konsertissa yhtye myi kaikki 150 ep:tään.


title: Flyleaf

text: Vuonna 2003 Passerby soitti näytekonsertin New Yorkissa vakuuttaakseen RCA:n johtajan, jotta yhtye saisi sopimuksen. RCA ei ollut kiinnostunut, mutta Octone Recordsin johtaja, joka oli salaa kutsuttu konserttiin, oli kiinnostunut yhtyeestä. Passerby sai sopimuksen 4. tammikuuta 2004.


title: Flyleaf

text: Maaliskuussa 2004 Flyleaf levytti Seattlessa Rick Parasherin (Pearl Jam, Blind Melon) kanssa. Jälkeenpäin Flyleaf kiersi yhtyeiden kuten Breaking Benjaminin, Salivan, Trust Companyn, Staindin ja 3 Doors Downin kanssa promotoidakseen uutta ep:tään. Lokakuussa ep tuli myyntiin.


title: Flyleaf

text: Vuonna 2005 yhtye levytti ensimmäisen albuminsa Howard Bensonin kanssa. Albumi julkaisiin 4. päivä lokakuuta nimellä "Flyleaf". Levyllä vierailivat Jane's Addiction-kitaristi Dave Navarro ja Resident Hero-laulaja Ryan White. Ensimmäinen single albumilta oli "I'm So Sick". Toinen oli "Fully Alive" ja kolmas "All Around Me".


title: Flyleaf

text: Kesällä 2006 Flyleaf oli mukana Family Values Tour 2006 -kiertueella yhdessä Kornin, Deftonesin, Stone Sourin, Dir en greyn, Deadsyn, 10 Yearsin, Bury Your Deadin ja Bullets and Octanen kanssa. Kiertueelta julkaistiin live-dvd ja cd.


title: Flyleaf

text: Vuoden 2006 lopulla yhtye konsertoi Disturbedin, Stone Sourin ja Nonpointin kanssa Music As A Weapon III -kiertueella. Flyleaf julkaisi yksinoikeudella ep:n, jota myytiin kiertueella nimellä "Music As A Weapon EP", joka sisältää akustisen version "Fully Alive" -kappaleesta ja kolme ennenjulkaisematonta biisiä: "Much Like Falling", "Justice And Mercy" ja "Christmas Song".


title: Flyleaf

text: Yhtye konsertoi taas Family Values 2007 -kiertueella yhdessä Kornin ja Evanescencen kanssa.


title: Flyleaf

text:
Flyleaf on ollut vuodesta 2011 lähtien ollut studiossa valmistelemassa kolmatta studioalbumia. Yhtyeen uusin albumi ja single julkaistiin kesällä 2012 joka kantaa nimeä "New Horizons".
Lokakuussa 2012 ennen yhtyeen kolmannen studioalbumin julkaisua, yhtyeen laulaja Lacey Sturmin jätti yhtyeen henkilökohtaisista syistä, ja uudeksi laulajaksi tuli Kristen May.


title: Flyleaf

text: Flyleaf lähti kiertueelle vuonna 2013 uuden lauljan Kristen Mayn kanssa. He olivat kirjoittaneet jo uusia kappaleita vaikka kolmannen studio albumin julkaisusta on vain vähän aikaa. Flyleaf julkaisi 9.7.2013 uuden Ep:n nimeltä "Who We Are", joka sisälti livekappaleita ja uuden kappaleen ja singlen "Something Better", jossa laulaa myös P.O.D.-yhtyeen laulaja Sonny Sandoval. Kappale on myös yhtyeen ensimmäinen julkaisu, jossa laulaa yhtyeen uusi laulaja Kristen May.


title: Flyleaf

text: Yhtye julkaisi neljännen albuminsa Between the Starsin 16. syyskuuta 2014.


title: Flyleaf

text:
Flyleaf nähtiin ensimmäisen kerran Suomessa livenä 9. helmikuuta 2008 Kornin lämmittelijänä Tampereen jäähallissa.
Kappale "Cassie" kertoo "tositarinasta", Cassie Bernallin (6. lokakuuta 1981 - 20. huhtikuuta 1999) marttyyrikuolemasta Columbinen High Schoolin verilöylyssä. Cassielta kysyttiin uskooko hän Jumalaan, ja hän vastasi myöntävästi, joka johti murhaan.
EP-versiossa kappaleessa mainitaan nimi "Rachel" joka kuoli samanlailla kuten Cassie Bernall, Columbinen High Schoolissa. Myöhemmin väite on kuitenkin kumottu ja silminnäkijät ovat kertoneet, että ampuja ei käynyt minkäänlaista keskustelua Cassien tai Rachelin kanssa.


title: Flyleaf

text: "I'm So Sick kertoo kuinka maailma on joskus sairas ja sekainen paikka ja miten se vaikuttaa meihin ja kertoo miten meidän tulisi elää tai olla. Ihmiset tekevät asioita vain koska muut tekevät ja sitten he miettivät miksi he tuntevat olonsa tyhjäksi koko ajan. Ihmisten pitäisi tuntea itsensä yksilöiksi joilla on tarkoitus ja tämä luo johtajia joilla on oma äänensä." - Lacey Mosley (TVU mainoksessa)


title: Flyleaf

text:
"Fully Alive kertoo Trust Companyn laulaja Kevin Palmerin vaimosta, Laylasta. Hän on ihana persoona ja et ikinä arvaisi miljoonassa vuodessa kuinka hän on taistellut itsensä kanssa. Jotenkin se muutti minun perspektiiviä tavoistani valittaa asioista, tapa että herään surullisena ilman syytä, ja hän herää onnellisena vain siitä että heräsi" - Lähde
Yleensä kun kappale soitetaan livenä, Lacey kertoo:
"Tämä kappale kertoo tytöstä joka kärsi paljon ja tuli ulos kauniimpana sen takia" - Zydeco (30. Maaliskuuta 2006)


title: Flyleaf

text: I'm Sorry kertoo lapsista joita on hyväksi käytetty kun he olivat pieniä."


title: Flyleaf

text: Tina oli tyttö joka oli tullut Laceyn luokse kiertueella ja kertonut hänen tarinansa. "Leikkasin hiukseni irti ja koitin polttaa itseni nuotiossa, sanoin Jumalalle ota minut jos sinä olet oikeasti olemassa, sitten tunsin Jumalan voiman ja en halunnut kuolla, nyt minulla on ikuisen arvet kehossani" -Tina (2005)


title: Flyleaf

text: Okay kertoo siitä kuinka Jumala kuulee ja pelastaa meidät pahalta.


title: Flyleaf

text: All Around Me kertoo siitä kuinka Lacey tunsi Jumalan voiman kaikkialla itsessään kun hän tuli uskoon.


title: Korsunin Jumalanäiti

text: Korsunin Jumalanäidin ikoni on muunnelma ns. Hellyyden Jumalanäiti -ikonista ja yksi Jerusalemin Jumalanäiti -ikonin johdannaisista. Perimätiedon mukaan tämänkin ikonin alkuperäisen mallin valmisti apostoli ja evankelista Luukas.


title: Korsunin Jumalanäiti

text: Ikonin historiasta on erilaisia tarinoita. Ikonin nimi viittaa Krimin niemimaan Korsuniin eli Khersonesokseen (nyk. Sevastopolin lähellä), jonka kautta ikonin oletetaan saapuneen Kreikasta Venäjälle vuoden 1000 tienoilla tai 1100-luvulla.


title: Korsunin Jumalanäiti

text: Alkuperäisen Jerusalemin Julalanäidin ikonin toi Korsunista Kiovaan Korsunissa kasteen ottanut Kiovan ruhtinas Vladimir Suuri vuonna 998, ja sieltä ikoni joutui edelleen Novgorodiin. Novgorodissa valmistetuista ikonin jäljennöksistä alettiin käyttää nimeä Korsunin Jumalanäidin ikoni.


title: Korsunin Jumalanäiti

text: Toisen version mukaan ikoni olisi saapunut Korsunin kautta Venäjälle vuonna 1162 Efesoksesta. Ikonin tuonnin oli järjestänyt pyhittäjä Efrosyne Polotskilainen. Matkallaan Polotskin Vapahtajan luostariin ikoni viipyi vuoden Korsunissa ja sai siitä lisänimensä. Myöhemmin 1239 Polotskin ruhtinaan tytär Aleksandra vei ikonin Toropetsiin naidessaan pyhän Aleksanteri Nevskin.


title: Korsunin Jumalanäiti

text: Outokummun Pyhän Hengen kirkossa sijaitsee 1600-luvun alkupuolelta peräisin oleva Korsunin Jumalanäidin ikoni. Ikonin lahjoitti kirkolle Isotovin kauppiassuku, jonka hallussa se oli ollut vuosisatojen ajan.


title: Korsunin Jumalanäiti

text: Ortodoksisessa kirkossa Korsunin Jumalanäidin ikonin muistojuhlaa vietetään lokakuun 9. päivänä.


title: East Anglia

text: East Anglia () on alue itäisessä Englannissa. East Anglia käsittää Norfolkin ja Suffolkin yhdessä Cambridgeshireen ennen 1. huhtikuuta 1974 kuuluneen alueen joko osittain tai kokonaan. Joskus East Angliaan lasketaan myös Essex – toisinaan vain pohjoinen osa sitä – ja pieni osa Lincolnshiren eteläosaa, joka rajoittuu The Washin alueeseen.


title: East Anglia

text: Alue on saanut nimensä anglosaksien Itä-Anglian kuningaskunnan mukaan. Nimi viittaa anglien heimoon, joka oli alkujaan lähtöisin Angelnin alueelta Pohjois-Saksasta. Kuningaskunta käsitti Norfolkin ja Suffolkin, mutta alueen rajat ovat epäselvät. Mercian kuningaskunta valloitti East Anglian vuonna 792.


title: Yrjö Kokko (kauppaneuvos)

text: Yrjö Ensi Kokko (19. maaliskuuta 1933 Viipuri – 31. toukokuuta 2014 Helsinki) oli suomalainen kauppaneuvos ja urheilujohtaja.


title: Yrjö Kokko (kauppaneuvos)

text: Kokko valmistui ylioppilaaksi Porin Lyseosta 1952 ja ekonomiksi Helsingin kauppakorkeakoulusta 1955.


title: Yrjö Kokko (kauppaneuvos)

text: Kokko työskenteli A-lehdet Oy:ssä vuosina 1962–1990, joista viimeisimmät vuodet hallituksen puheenjohtajana. Muita toimia olivat Aikakauslehtien Liiton pj. vuosina 1972–1982, Helsingin Jalkapalloklubin pj. 1968–1971, Suomen Urheiluliiton pj. 1975–1976, Suomen Olympiakomitean hallituksen jäsen 1975–1976, Helsingin Kisa-Veikkojen pj. 1981–1984 ja SUL:n liittovaltuuston pj. 1981–1984.


title: Yrjö Kokko (kauppaneuvos)

text: Sotilasarvoltaan Kokko oli reservin kapteeni. Kauppaneuvoksen arvonimen Kokko sai vuonna 1983.


title: Dartmoor

text: Dartmoor on nummialue Devonissa, Englannin lounaiskärjessä. Kansallispuistona suojellun alueen pinta-ala on 953 km². Dartmoorille ovat ominaisia nummimaisemasta pilkistävät pienet graniittikukkulat . Korkein kohta on 623 metriä merenpinnan yläpuolella.


title: Dartmoor

text: Osia Dartmoorista on käytetty armeijan ampumaharjoitusalueena 200 vuotta. Muu osa on suosittu matkailukohde. Dartmoorissa on paljon historiallisia ja esihistoriallisia kohteita.


title: Dartmoor

text: Dartmooriin on perinteisesti liitetty erilaisia myyttejä ja kummitustarinoita, ja sitä ovat hyödyntäneet monet kirjailijat kuten Sir Arthur Conan Doyle ja Agatha Christie.


title: Jaap de Hoop Scheffer

text: Jakob (Jaap) Gijsbert de Hoop Scheffer (s. 3. huhtikuuta 1948 Amsterdam) on hollantilainen poliitikko, joka toimi vuosina 2004−2009 Naton 11. pääsihteerinä.


title: Jaap de Hoop Scheffer

text: Amsterdamissa syntynyt de Hoop Scheffer opisteli lakia Leidenin yliopistossa valmistuen vuonna 1974. Suoritettuaan asepalveluksensa 1974–1976 ilmavoimissa hän aloitti työt Alankomaiden ulkoministeriössä. Ministeriön palveluksessa de Hoop Scheffer työskenteli vuosina 1976–1986. Ensimmäiset kaksi vuotta de Hoop Scheffer oli töissä Alankomaiden suurlähetystössä Ghanan pääkaupungissa Accrassa, minkä jälkeen hän toimi Alankomaiden delegaatiossa Naton päämajassa Brysselissä vuoteen 1980.


title: Jaap de Hoop Scheffer

text: De Hoop Scheffer vaikutti alun perin Demokraatit 66 -puolueessa ("Democraten 66"), mutta liittyi vuonna 1982 kristillisdemokraattiseen puolueeseen (CDA). Vuoden 1986 vaaleissa de Hoop Scheffer tuli valituksi parlamenttiin. Vuosina 1997−2001 hän toimi oppositiossa olleen CDA:n puheenjohtajana.


title: Jaap de Hoop Scheffer

text: Kun vuonna 2002 vaalien ehdokkaita valittiin de Hoop Schefferin puheenjohtajuudesta tuli epävakaa, minkä seurauksena hän erosi tehtävästään. Häntä seurasi puheenjohtajana Jan Peter Balkenende, jonka johdolla kristillisdemokraatit voitti vaalit ja uusi pääministeri Balkenende nimitti de Hoop Schefferin ulkoministeriksi. Hallitus joutui kuitenkin pian eroamaan, mutta de Hoop Scheffer sai jatkaa ja toimi ulkoministerinä vuoden 2003 loppuun. Alankomaat piti vuonna 2003 hallussaan Euroopan turvallisuus- ja yhteistyöjärjestön (Etyj) puheenjohtajan tehtävää, jolloin de Hoop Scheffer toimi järjestön puheenjohtajana.


title: Jaap de Hoop Scheffer

text: De Hoop Scheffer seurasi brittiläistä George Robertsonia Naton pääsihteerinä vuoden 2004 alusta. Aloittaessaan pääsihteerinä de Hoop Scheffer kertoi pitävänsä tärkeimpinä tehtävinään muun muassa järjestön seitsemän uuden jäsenmaan sulavan liittymisen varmistaminen ja Euroopan ja Pohjois-Amerikan välisen dialogin kehittäminen. Hän nosti esille myös Afganistanin Naton päähaasteena. Kansainvälisellä yhteisöllä ja Natolla ei hänen mukaansa ollut varaa epäonnistua maan vakauttamisessa. Naton kumppanuudet ja järjestön suhteet Euroopan unionin kanssa olivat myös de Hoop Schefferin mukaan tärkeitä. De Hoop Schefferin nelivuotisen toimikauden jälkeen hänen seuraajaksi valittiin 4. huhtikuuta 2009 tanskalainen Anders Fogh Rasmussen.


title: Jaap de Hoop Scheffer

text: De Hoop Scheffer puhuu hollantia, englantia, saksaa ja ranskaa. Hänen puolisonsa Jeannine de Hoop Scheffer-van Oorschot on ranskanopettaja. Yhdessä heillä on kaksi tytärtä.


title: Jay David Bolter

text: Jay David Bolter (s. 1951) on uuden median ja digitaalisen taiteen tutkija, joka toimii Georgia Institute of Technologyssa kielen, viestinnän ja kulttuurin professorina (Language, Communication and Culture).


title: Jay David Bolter

text: Bolterilla on sekä klassinen sivistys että moderni uusien medioiden tuntemus. Hän opiskeli aluksi kreikkaa Toronton yliopiston Trinity Collegessa. Kanadasta hän siirtyi Yhdysvaltoihin ja suoritti tohtorin tutkinnon sekä tietotekniikan tutkinnon Pohjois-Carolinan yliopistossa vuosina 1977 ja 1978. Vuodesta 1991 lukien hän on työskennellyt Georgian teknologiainstituutissa.


title: Jay David Bolter

text: Bolter on suunnitellut yhdessä Michael Joycen kanssa "Storyspace" -nimisen ohjelmiston, jolla voi tuottaa hypertekstiä. Joyce on kirjoittanut sillä teoksensa "afternoon, a story".


title: Jay David Bolter

text: Bolterin kirjallinen tuotanto käsittelee länsimaiden tietokoneistumista, kirjoituksen historiaa, hypertekstiä ja eri medioiden muodonmuutoksia. Vuonna 1991 ilmestynyt kirja "Writing Space: The Computer, Hypertext, and the Remediation of Print"  on johdanto hypertekstiin sekä kirjoittamisen ja julkaisemisen historiaan. ”Kirjoitustilaksi” (writing space) Bolter kutsuu erilaisia tekstin tallennuksen ja tuottamisen alustoja. Teoksesta ilmestyi päivitetty versio vuonna 2001 ja se on käännetty japaniksi ja italiaksi.


title: Jay David Bolter

text: Kirjoituksen historiaa tutkittuaan Bolter on pannut merkille, että painettu kirja suosii lineaarista kirjoitustapaa, kun taas digitaalinen kirjoitus houkuttelee helpommin katsonaiseen, epälineaariseen kirjoittamiseen. Hypertekstin edeltäjänä Bolter pitää epälineaarista kirjallisuutta, josta hän mainitsee esimerkkeinä Laurence Sternen 1700-luvulla ilmestyneen romaanin "Tristram Shandy" ja Julio Cortázarin teoksen "Ruutuhyppelyä" (1963), jotka jo rakenteensa puolesta sallivat useita erilaisia lukutapoja.